text:
NNEEBAZAAMU ak‛ensusso abafumbo abatambuliza obufumbo bwammwe ku mulamwa. Obufumbo okubukuumira mu layini bwetaaga obutetenkanya, obuyiiya, okwerekereza,n‛okuwuliriza.
Ebyo ng‛obitadde ku bbali, waliwo ensonga endala gye ndaba eyagala okuggya obufumbo bwammwe ku maapu.
Bawala bange muyitirizza okwagala okwefaako mwekka olwo ne muleka bannammwe nga beekubagiza. Temukyakola kimala kulaga bannammwe nti mubaagala.
Mu maka gammwe mweyisa nga bwe mwagala. Ate mmwe abakola mutuuse ne ku ssa ly‛okuzza awaka otulo anti nga mumaze okweggweera ebyassava eyo gye mukolera.
Mu mbeera eno bwe mudda eka olwo ne muwoza nga bwe muli abalwadde era ne mwebikka. Laba musajjawattu bw‛asula enjala ng‛ate ye yakeera enkya n‛akuwasa!
Bannyabo eno si mmaanya ya nkoko. Amaka tegatambuzibwa bwe gatyo. Mu ngeri endala bangi ku mmwe emmere ennungi mugiriira mu bisenge oba ffumbiro n‛abaana bammwe, olwo omusajja agigula n‛aviiramu awo.
Mukimanye nti obufumbo kitegeeza kugabana mbeera ya bulwadde na bulamu, bwavu na bugagga wamu obulungi n‛obubi. Naye okulekerera munno emu ku mbeera zino kitegeeza kuba mukuusa wa bbaluwa.
Munno mwagalire mu mbeera gy‛alimu era kino kye kijja okukufuula omuzira mu bufumbo. Obutafuna ssente z‛obalabirira n‛okukola ku bizibu by‛amaka ebirala tekimuteesa ku musaalaba na kumuweesa kibonerezo kya kumulyako mmere,okumumma otuzzi n‛okumulangira obukopi.
Engeri gye mweyisaamu mu maka gammwe oluusi y‛ereetera abasajja okulabankana n‛okukyawa amaka.
Embeera eno mu ngeri endala eyinza okuwaliriza omusajja okufunayo omukazi omulala amanyi nti omuntu yenna ssente zimubula.
Okutwalira awamu,munno ne bw‛aba tatuukirizza buvunaanyizibwa bwe obw‛omu maka, yimirirawo era omugumye.
Bwe kiba kyetaagisa kugula nva na mmere okumalako omwezi, kikole ku lw‛obulungi bw‛amaka gammwe. Eno y‛embeera ejja okubasobozesa okuwangaalira mu mukwano mu maka gammwe.


c: text/html

text:
BYA AHMED KATEREGGA
Pulezidenti Museveni agambye nti Abazungu bwe baasazeeko obuyambi ku Uganda yasekedde mu kikonde kuba okusinziira ku byawandiikbwa, obuyambi bukuba ebisiraani.
Museveni yanokoddeyo Ekitabo ky’Amateeka mu Ndagaano enkadde, Essuula eya 28-1-15 awagamba nti: Munaawolanga sso temwewolenga, n’agamba nti kino kituukira bulungi ku Uganda n'amawanga ga Afirika agajjuddemu eby’obugagga njolo omuli enkuba emala n’ettaka ejjimu, kyokka mu kifo ky’okulembeka amazzi n’okugasimira ebidiba geeyambisibwe mu biseera by’ekyeya, badda mu kukaaba twawa nga entulege ne batuuka n’okusaba obuyambi mu Bazungu.
“E Bulaaya balina sizoni y’enkuba emu, endala ya butiti, naye okuva edda baatetenkanya ne batemanga omuddo gw’amagana gaabwe ne gukozesebwa mu biseera by’obutiti, kyokka Abafrika mu kifo ky’okukola kino, ate bookya mpiira ,” bw'atyo Museveni bwe yalaze okwennyamira.
Yagambye nti ku by’obugagga ebiri mu Uganda ne Afirika, Abaddugavu tekitwetaagisa kufukaamirira Bazungu batuuke n’okutussaako obukwakkulizo bw’okulya ebisiyaga, wabula tulina kusuubullagana nabo. N'ayongerako nti Abafrika be bebandibadde bagabirira Abazungu so ssi bo.
Yabadde ayogerera mu lukiiko ttabamiruka olugatta amadiini gonna mu Afirika olubumbujjira ku Speke Resort e Munyonyo ku Lwokubiri.
Pulezidenti okutuuka okwekokkola obuyambi bw’Abazungu, yabadde ayanukula bannaddiini abaakulembeddwaamu Dr. Yona Lwanga abaamutegeezezza nti ekibiina kyabwe kyandibadde ky’amaanyi okusinga bwe kiri kyokka Abazungu baakisalako obuyambi nga babaranga kuwagira Palamenti okuyisa etteeka ly'ebisiyaga.
Yakubirizza bannaddiini okubuuliria abagoberezi baabwe bakole nnyo okwegobako obwavu n'abasaba okulwanyisa omuze gw'okusabiriza.
Ssentebe w’olukiiko olugatta amadiini mu Afirika era Mufuti wa Uganda, Sheikh Shaban Ramadhan Mubajje, ssentebe w’olukiiko olugatta Bannaddiini mu Uganda, Metropolitan Yona Lwanga ne ssaabasumba w'essaza ekkulu erya Kampala, Dr. Cyprian Kizito Lwanga, wamu n’abakulira Amakanisa g’Abalokole okuli; Omusumba Joshua Lwere akulembera ekibiina ekigatta abalokole ekya 'National Fellowship of Born Again' n’Omusumba Dr. Joseph Sserwadda, akulira abalokole mu kibiina kya 'Born Again Faith Federation', be bamu ku beetabye mu lukung'aana luno.

robotstxt: allowed

filter: keep


text:
Vakisini ya Siriimu
VAKISINI y’akawuka HIV esobola okwogerwako nga vakisini esobola okukozesebwa n’egema oba okutangira abantu abatalina kawuka ako (HIV) okubakwata oba esobola okuleetawo embeera esobola okutaataganya embeera y’akawuka ako mu mubiri gw’omuntu ( therapeutic effect). Mu kiseera kino, tewali ddagala ligema HIV, akawuka akaleeta siriimu kyokka pulojekiti nnyingi ezikola ku kunoonyereza ezigenda mu maaso. Waliwo obukakafu nti eddagala erigema lisobola okufunika. Okunoonyereza okukoleddwa (monoclonal antibodies (MAb) kukikakasizza nti omubiri gw’omuntu gusobola okwetangira akawuka ka HIV era abantu abamu basobolera ddala okubeera mu mbeera nga balina akawuka ako kyokka nga tebalaga bubonero bwonna okumala emyaka n’emyaka (asymptomatic). Eddagala erizaamu abantu essuubi okusobola okulwanyisa akawuka kano nga kakafunibwa mu mubiri eribadde mu kugezesebwa okwenjawulo bitandise okuwulirwa era ng’ebisooka ku mutendera gw’okugezesebwa ku bantu clinical trials bitandise okuwulirwa. Vakisini y’akawuka ka HIV emu emulisizza ku ssuubi ly’okufuna essuubi yekkenneenyezebwa mu kunoonyereza RV 144 okwakolebwa mu Thailand nga kwatandika mu 2003 era ebyavaamu ebyaalimu essuubi ne bifunibwa mu 2009. Okugezesa kungi tekuli ky’amaanyi kyavuddemu omuli n’omusomo STEP n’okugezesa HVTN 505.
Obwetaavu bw’okufuna eddagala lino buva ku nsonga nti endwadde ezitta abantu nga zeekuusa ku kawuka ka HIV akaleeta embeera ya siriimu kukunukiriza mu bukadde 25 okuva 1981. Mu 2002, siriimu yatuuka ku ssa ly’okuba nti ye yali endwadde eyali ekyasinze okuvaako abantu bangi okufa mu Afrika. Eddagala eritali ligema erisobola okujjanjaba ku Siriimu lyo weeriri. Enzijjanjaba y’ebika by’eddagala ery’enjawulo (Highly Active Antiretriviral Therapy (HAART)) likoze omulimu mulungi okuweweeza ku mbeera y’abalwadde okuva lwe lyateebwa ku katale. Obujjanjabi obwesigamiziddwa ku nkola eyo eya HAART, buyamba okukkakkaanya ku mbeera y’omulwadde n’obubonero kyokka nga tebuwonya bulwadde wadde obubonero bwa siriimu. Ekikulu ennyo, HAART tetangira kusaasaanya kw’akawuka mu bantu ababa bakebereddwa ne bazuulwa nga ddala tebalina kawuka. Olw’okuba mu mawanga agasinga abantu balemeddwa okwettanira enkola y’okuva ku bikolwa eby’okumala geegatta mu bikolwa eby’omukwano, okuvumbula eddagala erigema abatannakwatibwa lye kkubo eririna okwettanirwa. Wabula wadde kiri kityo, oluvannyuma lw’emyaka egikunukiriza mwaka 20, akawuka ka HIV-1 kakyatakuza abakenkufu emitwe okuzuula eddagala erigema.
Mu 1984, oluvannyuma lw’abakugu okwekenneenya enkula y’akawuka akali kavaako siriimu, bannasaayansi okuva mu US National Institutes of Health ne Pasteur Institute, minisita wa Amerika ow’ebyobulamu n’empereeza yaabyo, Margaret Heckler yalangirira nti eddagala erigema lyali lyakufunika mu myaka ebiri. Wabula okunoonyereza okwaddirira okwakolebwa okwefaananyiriza okulala okw’eddagala erigema endwadde ezireetebwa obuwuka bwa vayiraasi, kwalemererwa okwawula ekika ky’ekiriisa kya proteins ekyebuungulula akawuka ka HIV-1. Waliwo abagamba nti vakisini ya HIV eyinza obutasoboka bwe wataabeewo okugenda mu maaso ku kuteegera ku kawuka kano kusukkulumye. Waliwo ensonga ezifudde omulimu gw’okuzuula eddagala erigema akawuka kano omuzibu okwawukanako ku kunoonyereza ku vakisini ezigema eddwande endala:
1. Vakisini ezisinga zitangira ndwadde(protect against disease) si kusiigibwa (not against infection), akawuka ka HIV kasobola okumala ebbanga eggwanvu nga tekannaleetera muntu kulwala siriimu.
2. Vakisini ezisinga zikolebwa kuva mu buwuka obuba obufu oba obulamu obuba bukyusiddwakyusiddwa (attenuated organisms), akawuka ka HIV-1 akattiddwa tekasigala mu mbeera y’emu ey’obutonde (killed HIV-1do not retain antigenicity) so ng’ate okukozesa akawuka akalamu (retrovirus) mu vakisini kulina obuzibu obukyeraliikirirwako.
3. Ekirala vakisini ezisinga zikolebwa kukuuma mubiri ku bulumbaganyi obutateera kugulumbalumbai, ebyembi akawuka ka HIV kalina omukisa munene okukwata abantu naddala abeenyigira mu makubo mwe kayita ebiseera ebisinga.
4. Vakisini ezisinga kuyamba ku ndwadde ezifunibwa okuyita mu mikutu gy’omukka (respiratory tract) ne mu byenda ( Gastrointestinal tract) so ng’ate okusigibwa kwa kawuka ka HIV okusiga kuyita mu mikutu gy’abitundu by’ekyama (Genital tract)
Wikipedea y'Olungereza
Obwetaavu bw’okufuna eddagala lino buva ku nsonga nti endwadde ezitta abantu nga zeekuusa ku kawuka ka HIV akaleeta embeera ya siriimu kukunukiriza mu bukadde 25 okuva 1981. Mu 2002, siriimu yatuuka ku ssa ly’okuba nti ye yali endwadde eyali ekyasinze okuvaako abantu bangi okufa mu Afrika. Eddagala eritali ligema erisobola okujjanjaba ku Siriimu lyo weeriri. Enzijjanjaba y’ebika by’eddagala ery’enjawulo (Highly Active Antiretriviral Therapy (HAART)) likoze omulimu mulungi okuweweeza ku mbeera y’abalwadde okuva lwe lyateebwa ku katale. Obujjanjabi obwesigamiziddwa ku nkola eyo eya HAART, buyamba okukkakkaanya ku mbeera y’omulwadde n’obubonero kyokka nga tebuwonya bulwadde wadde obubonero bwa siriimu. Ekikulu ennyo, HAART tetangira kusaasaanya kw’akawuka mu bantu ababa bakebereddwa ne bazuulwa nga ddala tebalina kawuka. Olw’okuba mu mawanga agasinga abantu balemeddwa okwettanira enkola y’okuva ku bikolwa eby’okumala geegatta mu bikolwa eby’omukwano, okuvumbula eddagala erigema abatannakwatibwa lye kkubo eririna okwettanirwa. Wabula wadde kiri kityo, oluvannyuma lw’emyaka egikunukiriza mwaka 20, akawuka ka HIV-1 kakyatakuza abakenkufu emitwe okuzuula eddagala erigema.
Mu 1984, oluvannyuma lw’abakugu okwekenneenya enkula y’akawuka akali kavaako siriimu, bannasaayansi okuva mu US National Institutes of Health ne Pasteur Institute, minisita wa Amerika ow’ebyobulamu n’empereeza yaabyo, Margaret Heckler yalangirira nti eddagala erigema lyali lyakufunika mu myaka ebiri. Wabula okunoonyereza okwaddirira okwakolebwa okwefaananyiriza okulala okw’eddagala erigema endwadde ezireetebwa obuwuka bwa vayiraasi, kwalemererwa okwawula ekika ky’ekiriisa kya proteins ekyebuungulula akawuka ka HIV-1. Waliwo abagamba nti vakisini ya HIV eyinza obutasoboka bwe wataabeewo okugenda mu maaso ku kuteegera ku kawuka kano kusukkulumye. Waliwo ensonga ezifudde omulimu gw’okuzuula eddagala erigema akawuka kano omuzibu okwawukanako ku kunoonyereza ku vakisini ezigema eddwande endala:
1. Vakisini ezisinga zitangira ndwadde(protect against disease) si kusiigibwa (not against infection), akawuka ka HIV kasobola okumala ebbanga eggwanvu nga tekannaleetera muntu kulwala siriimu.
2. Vakisini ezisinga zikolebwa kuva mu buwuka obuba obufu oba obulamu obuba bukyusiddwakyusiddwa (attenuated organisms), akawuka ka HIV-1 akattiddwa tekasigala mu mbeera y’emu ey’obutonde (killed HIV-1do not retain antigenicity) so ng’ate okukozesa akawuka akalamu (retrovirus) mu vakisini kulina obuzibu obukyeraliikirirwako.
3. Ekirala vakisini ezisinga zikolebwa kukuuma mubiri ku bulumbaganyi obutateera kugulumbalumbai, ebyembi akawuka ka HIV kalina omukisa munene okukwata abantu naddala abeenyigira mu makubo mwe kayita ebiseera ebisinga.
4. Vakisini ezisinga kuyamba ku ndwadde ezifunibwa okuyita mu mikutu gy’omukka (respiratory tract) ne mu byenda ( Gastrointestinal tract) so ng’ate okusigibwa kwa kawuka ka HIV okusiga kuyita mu mikutu gy’abitundu by’ekyama (Genital tract)
Wikipedea y'Olungereza
This is an excerpt from the article Vakisini ya Siriimu from the Wikipedia free encyclopedia. A list of authors is available at Wikipedia.


text:
2 Samwiri 2 Samuel
Chapter 13
1 Awo olwatuuka oluvannyuma lw'ebyo Abusaalomu mutabani wa Dawudi yalina mwannyina omulungi, erinnya lye Tamali; Amunoni mutabani wa Dawudi n'amwagala.
2 Awo Amunoni ne yeeraliikirira bw'atyo n'okulwala n'alwala olwa mwannyina Tamali; kubanga yali tannamanya musajja; Amunoni n'akirowooza nga kizubu okumukola ekigambo kyonna.
3 Naye Amunoni yalina mukwano gwe, erinnya lye Yonadabu, mutabani wa Simeya muganda wa Dawudi: era Yonadabu yali musajja mugerengetanya nnyo.
4 N'amugamba nti Ekikukozza bw'otyo bulijjo bulijjo kiki, ggwe omwana wa kabaka? tombuulire? Amunoni n'amugamba nti Njagala Tamali mwannyina muganda wange Abusaalomu.
5 Awo Yonadabu n'amugamba nti Galamira ku kitanda kyo weerwazerwaze: kale kitaawo bw'aliba ng'azze okukulaba, n'omugmaba nti Mwannyinaze Tamali ajje, nkwegayiridde, ampe emmere okulya, era afumbe emmere mu maaso gange ngirabe ngiriire mu ngalo ze.
6 Awo Amunoni n'agalamira ne yeerwazalwaza: awo kabaka bwe yajja okumulaba, Amunoni n'agamba kabaka nti Mwannyinaze Tamali ajje, nkwegayiridde, anfumbire emigaati ebiri mu maaso gange ndiire mu ngalo ze.
7 Awo Dawudi n'atuma eka eri Tamali ng'ayogera nti Genda nno eri ennyumba ya muganda we Amunoni omufumbire emmere.
8 Awo Tamali n'agenda eri ennyumba ya muganda we Amunoni; ye ng'agalamidde. N'addira obutta n'abugoya n'abumba emigaati mu maaso ge n'ayokya emigaati.
9 N'addira ekikalango n'agifuka mu maaso ge; naye n'agaana okulya. Amunoni n'agamba nti Abasajja bonna bave we ndi. Ne bava w'ali buli musajja.
10 Amunoni n'agamba Tamali nti Leeta emmere mu kisenge ndiire mu ngalo zo. Tamali n'addira emigaati gy'afumbye n'agireeta mu kisenge eri Amunoni mwannyina.
11 Awo bwe yagimusembereza okulya n'amukwata n'amugamba nti Jjangu osule nange, mwannyinaze.
12 N'amuddamu nti Nedda, mwannyinaze, tonkwata; kubanga tekigwanidde kukola kigambo ekifaanana bwe kityo mu Isiraeri: tokola busirusiru buno.
13 Nange nno naatwala wa obuwemu bwange? naawe oliba ng'omu ku basirusiru mu Isiraeri. Kale nno, nkwegayiridde, yogera ne kabaka; kubanga tajja kukunnyima.
14 Naye n'atakkiriza kuwulira ddoboozi lye: naye kubanga yamusinga amaanyi n'amukwata n'asula naye.
15 Awo Amunoni n'alyoka amukyawa ekitakyayika; kubanga okukyawa kwe yamukyawa kwasinga okwagala kwe yamwagala. Amunoni n'amugamba nti Golokoka ogende.
16 N'ayogera nti Nedda, kubanga ekyonoono kino ekinene ky'onkola ng'ongoba kisinga kiri ky'onkoze. Naye n'ataganya kumuwulira.
17 Awo n'alyoka ayita omuddu we eyamuweerezanga n'ayogera nti Fulumya nno omukazi ono ave we ndi, osibe oluggi ennyuma we.
18 Era yali ayambadde ekyambalo eky'amabala amangi: kubanga bwe baayambalanga bwe batyo abawala ba kabaka abatamanyi musajja. Awo omuddu we n'amufulumya n'asiba oluggi ennyuma we.
19 Awo Tamali n'ateeka evvu ku mutwe gwe n'ayuza ekyambalo kye eky'amabala amangi kye yali ayambadde; ne yeetikka omukono gwe n'agenda ng'akaaba.
20 Abusaalomu mwannyina n'amugamba nti Amunoni mwannyoko abadde naawe? naye kaakano sirika, mwannyinaze: ye mwannyoko; ekigambo ekyo kireme okukunakuwaza omwoyo. Awo Tamali n'abeera mu nnyumba ya mwannyina Abusaalomu nga talina bba.
21 Awo kabaka Dawudi bwe yawulira ebyo byonna, n'asunguwala nnyo.
22 Abusaalomu n'atayogera ne Amunoni newakubadde ebirungi newakubadde ebibi: kubanga Abusaalomu n'akyawa Amunoni, kubanga yali akutte Tamali mwannyina.
23 Awo olwatuuka emyaka ebiri emirambirira bwe gyayitawo, Abusaalomu yalina abasala ebyoya by'eidiga ze e Baalukazoli, ekiri ku nabbali ga Efulayimu: Abusaalomu n'ayita abaana ba kabaka bonna.
24 Abusaalomu n'ajja eri kabaka n’ayogera nti Laba nno, omuddu wo alina abasala ebyoya by'endiga; nkwegayiridde, kabaka n'abbaddu be bagende n'omuddu wo.
25 Kakaka n'agamba Abusaalomu nti Nedda, mwana wange, tuleme okugenda fenna, tuleme okukuzitoowerera. N'amutayirira: naye n'atakkiriza kugenda, naye n'amusabira mukisa.
26 Awo Abusaalomu n'ayogera nti ogaanyi, nkwegayiridde muganda wange Amunoni agende naffe. Kabaka n'amugamba nti Ekinaaba kimutwala nawe kiki?
27 Naye Abusaalomu n'amutayirira akkirize Amunoni n'abaana ba kabaka bonna okugenda naye.
28 Awo Abusaalomu n'alagira abaddu be ng'ayogera nti Mwekkaanye nno, omutima gwa Amunoni nga gusanyuse olw'omwenge; awo bwe nnaabagamba nti Mufumite Amunoni, mumutte, temutya: si nze mbalagidde? mugume emyoyo mube abazira.
29 Abaddu ba Abusaalomu ne bakola Amunoni nga Abusaalomu bw'alagidde. Awo abaana ba kabaka bonna ne balyoka bagolokoka, ne beebagala buli muntu ennyumbu ye ne badduka.
30 Awo olwatuuka bwe baali nga bakyali mu kkubo, Dawudi n'aleeterwa ebigambo nga boogera nti Abusaalomu asse abaana ba kabaka bonna, tekusigadde n'omu.
31 Awo kabaka n'agolokoka n'ayuza ebyambalo bye n'agalamira ku ttaka; abaddu be bonna ne bayimirira gy'ali nga bayuzizza engoye zaabwe.
32 Yonadabu, mutabani wa Simeya muganda wa kabaka, n'addamu n'ayogera nti Mukama wange aleme okulowooza nga basse abalenzi bonna abaana ba kabaka; kubanga Amunoni yekka ye afudde: kubanga Abusaalomu yateesa bw'atyo ng'akimalirira okuva ku lunaku lwe yakwata Tamali mwannyina.
33 Kale nno mukama wange kabaka ekigambo ekyo kireme okumunakuwaza omwoyo okulowooza ng'abaana ba kabaka bonna bafudde: kubanga Amunoni yekka ye afudde.
34 Naye Abusaalomu n'adduka. Awo omulenzi eyakuumanga n'ayimusa amaaso ge n'atunula, awo, laba, abantu bangi nga bajja nga bafuluma mu kkubo ery'oku lusozi ennyuma we.
35 Awo Yonadabu n'agamba kabaka nti Laba, abaana ba kabaka batuuse: ng'omuddu wo bw'ayogedde, bwe guli bwe gutyo.
36 Awo olwatuuka bwe yamala okwogera, awo, laba, abaana ba kabaka ne bajja ne bayimusa eddoboozi lyabwe ne bakaaba: era ne kabaka n'abaddu be bonna ne bakaaba nnyo nnyini.
37 Naye Abusaalomu n'adduka, n'agenda eri Talumayi mutabani wa Ammikuli, kabaka w'e Gesuli. Dawudi n'anaakuwaliranga mutabani we buli lunaku.
38 Awo Abusaalomu n'adduka n'agenda e Gesuli, n'amalayo emyaka esatu.
39 Dawudi ne yeegomba okuvaayo okugenda eri Abusaalomu: kubanga yakubagizibwa olwa Amunoni, okuba ng'afudde.


text:
Koseya Hosea
Chapter 9
1 Tosanyuka, ai Isiraeri, n'essanyu ng'amawanga; kubanga ogenze ng'oyenda okuva ku Katonda wo, weegomba empeera ku buli gguuliro.
2 Egguuliro n'essogolero tebiribaliisa, n'omwenge omusu gulimuggwaako.
3 Tebalibeera mu nsi ya Mukama; naye Efulayimu aliddayo mu Misiri, era baliriira mu Bwasuli emmere eteri nnongoofu.
4 Tebalifuka ebiweebwayo eby'omwenge eri Mukama, so talibasanyukira: ssaddaaka zaabwe ziriba gye bali ng'emmere y'abakungubazi; bonna abanaagiryangako baliba boonoonese: kubanga emmere yaabwe eriba ya kukkutibwa bukkutibwa; teriyingira mu nnyumba ya Mukama.
5 Mulikola ki ku lunaku olw'okukuŋŋaana okutukuvu, ne ku lunaku olw'embaga ya Mukama?
6 Kubanga, laba, bagenze okuva awali okuzikirira, era naye Misiri alibakuŋŋaanya, Menfisi alibaziika: ebintu byabwe ebya ffeeza ebisanyusa emyennyango giribyemala: amaggwa galiba mu weema zaabwe.
7 Ennaku ez'okubonererezaamu zituuse, ennaku ez'okusasuliramu zituuse; Isiraeri alikimanya: nnabbi musirusiru, omusajja alina omwoyo alaluse, olw'olufulube lw'obutali butuukirivu bwo, era kubanga obulabe bungi.
8 Efulayimu yabanga mukuumi eri Katonda wange: nnabbi, ekyambika eky'omutezi w'ennyonyi kiri mu makubo ge gonna, n'obulabe mu nnyumba ya Katonda we.
9 Beeyonoonye nnyo nnyini nga mu nnaku ez'e Gibeya: alijjukira obutali butuukirivu bwabwe, alibabonereza olw'ebibi byabwe.
10 Nasanga Isiraeri ng'ezabbibu mu ddungu; nalaba bajjajjammwe ng'esooka okwengera ku mutiini mu mwaka gwagwo ogw'olubereberye: naye ne bajja e Baalipyoli, ne beeyawulira ekyo ekikwasa ensonyi, ne bafuuka ab'emizizo ng'ekyo kye bayagala.
11 Efulayimu ekitiibwa kyabwe kiribuuka; kirigenda ng'ennyonyi: tewaliba kuzaala newakubadde ali olubuto newakubadde eggwako.
12 Newakubadde nga balera abaana baabwe; era naye ndibafiisiza, ne wataba muntu asigaddewo: weewaawo, era ziribasanga bwe ndibavaako.
13 Efulayimu asimbibwa mu kifo eky'okwesiima, nga bwe nnalaba Ttuulo: naye Efulayimu alifulumya abaana be eri omussi.
14 Bawe, ai Mukama: oliwa ki? bawe olubuto olutaasa n'amabeere amakalu.
15 Obubi bwabwe bwonna buli mu Girugaali; kubanga eyo gye nnabakyayira: olw'obubi obw'ebikolwa byabwe ndibagoba mu nnyumba yange: siribaagala nate; abakungu baabwe bonna bajeemu.
16 Efulayimu afumitiddwa, ekikolo kyabwe kikaze, tebalibala bibala: weewaawo newakubadde nga bazaala, era naye nditta ekibala eky'olubuto lwabwe ekyagalwa.
17 Katonda wange alibasuula kubanga tebaamuwulira: era baliba mmomboze mu mawanga.


text:
Engero Proverbs
Chapter 13
1 Omwana ow'amagezi awulira okuyigiriza kwa kitaawe: Naye omunyoomi tawulira kunenyezebwa.
2 Omuntu anaalyanga ebirungi olw'ebibala eby'akamwa ke: Naye emmeeme ey'abasala enkwe eneeryanga kugirirwa kyejo.
3 Akuuma akamwa ke anyweza obulamu bwe: Naye ayasama ennyo akamwa ke aliba n'okuzikirira.
4 Emmeeme ey'omugayaavu yeegomba n'eteba na kintu: Naye emmeeme ey'abanyiikivu eneegejjanga.
5 Omuntu omutuukirivu akyawa obulimba: Naye omuntu omubi mugwagwa, era akwatibwa ensonyi.
6 Obutuukirivu bukuuma oyo akwata ekkubo eggolokofu: Naye ekyejo kisuula oyo alina ebibi.
7 Wabaawo eyeegaggawaza, naye nga talina kintu: Wabaawo eyeeyavuwaza, naye ng'alina obugagga bungi.
8 Obugagga bwe bwe bununula obulamu bw'omuntu: Naye omwavu, tawulira kukanga kwonna.
9 Omusana ogw'abatuukirivu gusanyuka: Naye ettabaaza ey'ababi erizikizibwa.
10 Amalala galeeta okuwakana okwereere: Naye amagezi gaba n'abo abateesa obulungi.
11 Obugagga obufunibwa olw'ebigambo ebitaliimu bulikendeezebwa: Naye oyo akuaanya ng'akola emirimu aliba n'okwala.
12 Essuubi erirwawo lisinduukiriza emmeeme: Naye ekyegombebwa bwe kijja kiba muti gwa bulamu.
13 Buli anyooma ekigambo yeereetako okuzikirira: Naye oyo atya ekiragiro aliweebwa empeera.
14 Etteeka ery'omugezigezi nsulo ya bulamu, Okuva mu byambika eby'okufa.
15 Okutegeera okulungi kuleeta okuganja: Naye ekkubo ery'abasala enkwe bbi.
16 Buli muntu omutegeevu akola emirimu n'okumanya: Naye omusirusiru ayaliira obusirusiru.
17 Omubaka ow'ekyejo agwa mu bubi: Naye omutume omwesigwa kwe kulaama.
18 Obwavu n'ensonyi biriba by'oyo agaana okubuulirirwa: Naye assaayo omwoyo eri okuneenyezebwa alissibwamu ekitiibwa.
19 Ekyegombebwa bwe kituukirira kiwoomera emmeeme: Naye okuva mu bubi kwa muzizo eri abasirusiru.
20 Otambulanga n'abantu ab'amagezi, naawe oliba n'amagezi: Naye munnaabwe w'abasirusiru alibalagalwa.
21 Obubi bugoberera abalina ebibi: Naye abatuukirivu balisasulibwa ebirungi.
22 Omuntu omulungi alekera obusika abaana b'abaana be: N'obugagga bw'oyo alina ebibi buterekerwa omutuukirivu.
23 Mu nnimiro ez'abaavu mulimu emmere nnyingi: Naye wabaawo azikirizibwa olw'obutagoberera nsonga.
24 Atakwata muggo gwe akyawa omwana we: Naye oyo amwagala amukangavvula ebiro nga bikyali.
25 Omutuukirivu alya, emmeeme ye n’ekkuta: Naye olubuto lw'ababi lulirumwa enjala.


text:
Essuula 13
1 Buli muntu awulirenga abakulu abafuga: kubanga tewali bukulu butava eri Katonda; n'abakulu abaliwo baalagirwa Katonda.
2 Awakanya obukulu kyava awakanya okulagira kwa Katonda: era abawakana balyezzaako omusango bo bokka.
3 Kubanga abafuga si ba kutiisa mu kikolwa ekirungi, wabula mu kibi: Era oyagala obutatya bukulu? kola bulungi, alikusiima:
4 kubanga ye muweereza wa Katonda eri ggwe olw'obulungi. Naye bw'okola obubi, tya; kubanga takwatira kitala bwereere: kubanga ye muweereza wa Katonda, awalana obusungu ku oyo akola obubi.
5 Kyekivudde kibagwanira okuwulira, si lwa busungu bwokka, naye era ku lw'omwoyo gwammwe.
6 Era kyemuva muwa omusolo; kubanga be baweereza ba Katonda, nga banyiikirira mu mulimu ogwo.
7 Musasulenga bonna amabanja gaabwe: ab'omusolo musolo; ab'empooza mpooza; ab'okutiibwa kutya; ab'ekitiibwa kitiibwa.
8 Temubeeranga na bbanja lyonna eri omuntu yenna, wabula okwagalananga: kubanga ayagala muntu munne, ng'atuukirizza amateeka.
9 Kubanga kino nti Toyendanga, tottanga, tobbanga, teweegombanga, n'etteeka eddala lyonna, ligattiddwa mu kino, nti Yagalanga muntu munno nga bwe weeyagala wekka.
10 Okwagala tekukola bubi muntu munne: okwagala kyekuva kutuukiriza amateeka.
11 Era mukolenga bwe mutyo, kubanga mumanyi ebiro, ng'obudde butuuse kaakano mmwe okuzuukuka mu tulo: kubanga kaakano obulokozi bwaffe buli kumpi okusinga bwe twakkiriza.
12 Ekiro kiyise, obudde bunaatera okukya: kale twambule ebikolwa eby'ekizikiza, era twambale eby'okulwanyisa eby'omusana.
13 Tutambulenga nga tuwoomye nga mu musana, si mu binyumu ne mu mbaga ez'okutamiiranga, si mu bwenzi n'obukaba, si mu kuyombanga n'obuggya.
14 Naye mwambale Mukama waffe Yesu Kristo, so temutegekeranga mubiri, olw'okwegomba.


text:
Koseya Hosea
Chapter 12
1 Efulayimu alya mpewo, era agoberera empewo ez'ebuvanjuba: tata kwongera bya bulimba na kuziika; era balagaana endagaano n'Obwasuli, n'amafuta gatwalibwa mu Misiri.
2 Era Mukama alina empaka ne Yuda, era alibonereza Yakobo ng'amakubo ge bwe gali; alimusasula ng'ebikolwa bye bwe biri.
3 Mu lubuto yamukwata muganda we ku kisinziiro; era bwe yakula n'aba n'obuyinza eri Katonda:
4 weewaawo, yabanga n'obuyinza ku malayika n'awangula: yakaaba amaziga n'amwegayirira: yamulaba e Beseri, era eyo gye yayogerera naffe;
5 Mukama Katonda ow'eggye; Mukama kye kijjukizo kye.
6 Kale kyukira Katonda wo: okwatanga okusaasira n'omusango, omulindiriranga Katonda wo ennaku zonna.
7 Musuubuzi, minzaani ey'obulimba eri mu mukono gwe: ayagala okujooga.
8 Efulayimu n'ayogera nti Mazima ngaggawadde, nneefunidde ebintu: mu kutegana kwange kwonna tebalindabako butali butuukirivu bwonna obwandibadde ekibi.
9 Naye nze ndi Mukama Katonda wo okuva mu nsi y'e Misiri; oliboolyawo ne nkutuuza mu weema nga ku nnaku ez'embaga ey'okwewombeekerako.
10 Era nayogeranga ne bannabbi, era nnyongedde okwolesebwa; era nagereranga engero mu mukono gwa bannabbi.
11 Gireyaadi butali butuukirivu? bo butaliimu bwereere; mu Girugaali gye basalira ente okuba ssaddaaka: weewaawo, ebyoto byabwe biri ng'ebifunvu mu mbibiro z'ennimiro:
12 Awo Yakobo n'addukira mu nnimiro ya Alamu, Isiraeri n'aweereza omukazi, era n'alundira omukazi.
13 Era Mukama n'aggya Isiraeri mu Misiri ku bwa nnabbi, era nnabbi ye yamuwonya.
14 Efulayimu asunguwazizza nnyo nnyini: omusaayi gwe kyeguliva gusigala ku ye, n'ekivume kye Mukama we alikimusasula.


text:
Ekyamateeka Deuteronomy
Chapter 2
1 Awo ne tulyoka tukyuka, ne tutambula mu ddungu mu kkubo eriyita mu Nnyanja Emmyufu, nga Mukama bwe yaŋŋamba: ne twetooloolera olusozi Seyiri ennaku nnyingi.
2 Mukama n'ayogera nange nti
3 Mwaludde okwetooloola olusozi luno: mukyuke mugende ebukika obwa kkono.
4 Naawe lagira abantu ng'oyogera nti Mugenda kuyita mu nsalo ya baganda bammwe abaana ba Esawu abatuula ku Seyiri, era bo balibatya: kale mwekuume nnyo mwekka:
5 temuyomba nabo; kubanga sijja kubawa ku nsi yaabwe newakubadde awalinnyibwa n'ekigere: kubanga nawa Esawu olusozi Seyiri okuba obutaka.
6 Munaagulanga emmere na ffeeza gye bali mulyenga; era n'amazzi munaagagulanga na ffeeza gye bali munywenga.
7 Kubanga Mukama Katonda wo akuwadde omukisa mu mulimu gwonna ogw'omukono gwo: yamanya okutambula kwo mu ddungu lino eddene: emyaka gino amakumi ana Mukama Katonda wo ng'abeera wamu naawe; tewabangawo kye wabulwa:
8 Awo ne tuyita ku mabbali baganda baffe abaana ba Esawu abatuula ku Seyiri, mu kkubo lya Alaba okuva mu Erasi ne Ezyonigeba. Ne tukyuka ne tuyita mu kkubo ly'omu ddungu lya Mowaabu.
9 Mukama n'aŋŋamba nti Tosunguwaza Mowaabu so tolwana nabo mu lutalo: kubanga sijja kukuwa ku nsi ye okuba obutaka; kubanga nawa abaana ba Lutti Ali okuba obutaka.
10 (Abemi baatuulanga omwo olubereberye, eggwanga ekkulu, era eddene era eggwanvu nga Abanaki bwe bali;
11 era nabo baayitibwa Balefa, nga Abanaki bwe bali; naye Abamowaabu baabayita Bemi.
12 Era n'Abakooli baatuulanga ku Seyiri olubereberye, naye abaana ba Esawu ne babasikira; ne babazikiriza mu maaso gaabwe, ne batuula mu kifo kyabwe; nga Isiraeri bwe yakola ensi ey'obutaka bwe Mukama gye yabawa.)
13 Kale mugolokoke musomoke akagga Zeredi. Ne tusomoka akagga Zeredi.
14 Era ennaku ze twamala kasookedde tuva e Kadesubanea okutuusa lwe twasomoka akagga Zeredi zaali emyaka amakumi asatu mu munaana; okutuusa emirembe gyonna egy'abalwanyi lwe baggweerawo wakati mu lusiisira, nga Mukama bwe yabalayirira.
15 Era omukono gwa Mukama gwalwananga nabo, okubazikiriza wakati mu lusiisira, okutuusa lwe baggwaawo.
16 Awo olwatuuka, abalwanyi bonna bwe baamala okuggwaawo era nga bafudde mu bantu,
17 Mukama n'alyoka aŋŋamba nti
18 Leero onooyita mu Ali, ye nsalo ya Mowaabu:
19 era bw'onoosemberera abaana ba Amoni era ng'oboolekedde, tobasunguwaza so toyomba nabo: kubanga sijja kukuwa ku nsi y'abaana ba Amoni okuba obutaka: kubanga nagiwa abaana ba Lutti okuba obutaka.
20 (Era n'eyo eyitibwa nsi ya Balefa: Balefa baagituulangamu edda; naye Abamoni baabayita Bazamuzumu;
21 eggwanga ekkulu era eddene era eggwanvu. nga Abanaki bwe bali; naye Mukama yabazikiriza mu maaso gaabwe; ne babasikira ne batuula mu kifo kyabwe:
22 nga bwe yakola abaana ba Esawu, abaatuula ku Seyiri, bwe yazikiriza Abakooli mu maaso gaabwe; ne babasikira, ne batuula mu kifo kyabwe okutuusa leero:
23 n'Abavi abaatuulanga mu byalo okutuuka ku Gaza, Abakafutoli abaava mu Kafutoli ne babazikiriza ne batuula mu kifo kyabwe.)
24 Mugolokoke, mutambule, muyite mu kiwonvu kya Alunoni: laba, ngabudde mu mukono gwo Sikoni Omwamoli, kabaka w'e Kesuboni, n'ensi ye: tanula okugirya, olwane naye mu lutalo.
25 Leero naasooka okuteeka entiisa yo n'ekitiibwa kyo ku mawanga agali wansi w'eggulu lyonna, abaliwulira ettutumu lyo ne bakankana ne balumwa ku bubwo.
26 Ne ntuma ababaka okuva mu ddungu ery'e Kedemosi eri Sikoni kabaka w'e Kesuboni n'ebigambo eby'emirembe, nga njogera nti
27 Mpite mu nsi yo: naatambuliranga mu luguudo, sijja kukyamira ku mukono ogwa ddyo newakubadde ogwa kkono.
28 Emmere ononguzanga na ffeeza ndyenga; n’amazzi onoonguzanga na ffeeza nywenga: kyokka mpitemu n'ebigere byange;
29 ng'abaana ba Esawu abatuula ku Seyiri, n'Abamowaabu abatuula mu Ali bwe bankola; okutuusa lwe ndisomoka Yoludaani okugenda mu nsi Mukama Katonda waffe gy'atuwa.
30 Naye Sikoni kabaka w'e Kesuboni n'atatuganya kuyita ku mabbali ge: kubanga Mukama Katonda wo yakakanyaza omwoyo gwe, n'amuwaganyaza omutima gwe alyoke amugabule mu mukono gwo nga leero.
31 Mukama n'aŋŋamba nti Laba, ntanudde okugabula Sikoni n'ensi ye mu maaso go: tanula okulya ensi ye olyoke ogisikire.
32 Sikoni n'alyoka asitula okutulumba, ye n'abantu be bonna okulwanira e Yakazi.
33 Mukama Katonda waffe n'amugabula mu maaso gaffe; ne tumutta ye n'abaana be n'abantu be bonna.
34 Ne tunyaga ebibuga bye byonna mu biro ebyo, ne tuzikiririza ddala buli kibuga omuli abantu, wamu n'abakazi n'abaana abato; tetwasigazaawo n'omu:
35 ente zokka ze twetwalira okuba omunyago, wamu n'ebyo bye twaggya mu bibuga bye twanyaga.
36 Okuva ku Aloweri ekiri ku mabbali g'ekiwonvu kya Alunoni, era okuva ku kibuga ekiri mu kiwonvu okutuusa ku Gireyaadi, tewali kibuga ekyatulema olw'obugulumivu bwakyo: Mukama Katonda waffe yagabula byonna mu maaso gaffe:
37 kyokka tewasemberera nsi y'abaana ba Amoni: oluuyi lwonna olw'omugga Yaboki, n'ebibuga eby'omu nsi ey'ensozi, ne yonna Mukama Katonda waffe gye yatugaana.


text:
ESSUULA EY’EKKUMI N’EMU
Lwaki Katonda Aleseewo Okubonaabona?
Katonda y’aleetawo okubonaabona okuli mu nsi?
Nsonga ki eyabalukawo mu lusuku Adeni?
Katonda anaggyawo atya ebintu ebiviirako abantu okubonaabona?
OLUVANNYUMA lw’olutalo kasiggu mu nsi emu, enkumi n’enkumi z’abakazi n’abaana abaali bafiiridde mu lutalo olwo baaziikibwa mu ntaana emu ennene nga yeetooloddwa obusaalaba. Buli kasaalaba kaaliko ekibuuzo: “Lwaki?” Kino kye kibuuzo abantu kye batera okwebuuza bwe baba nga babonaabona awatali nsonga. Beebuuza ekibuuzo ekyo nga banakuwavu nnyo oluvannyuma lw’entalo, obutyabaga, endwadde, oba ebikolwa by’obumenyi bw’amateeka okubattira abaagalwa baabwe, okusaanyawo amaka gaabwe, oba okubaleetera okubonaabona okw’engeri ezitali zimu. Baagala okumanya ensonga lwaki ebintu ng’ebyo bibatuukako.
2 Lwaki Katonda aleseewo okubonaabona? Bwe kiba nti Yakuwa Katonda alina amaanyi, okwagala, n’amagezi era nga wa bwenkanya, lwaki ensi ejjudde obukyayi n’obutali bwenkanya? Wali weebuzizzaako ebibuuzo ng’ebyo?
3 Kikyamu okubuuza nti lwaki Katonda aleseewo okubonaabona? Abamu balowooza nti okubuuza ekibuuzo ng’ekyo kiba kitegeeza nti balina okukkiriza kutono, oba nti baba tebawadde Katonda kitiibwa. Kyokka, bw’osoma Baibuli, olabamu abantu abaali abeesigwa era nga batya Katonda abaabuuza ekibuuzo ng’ekyo. Ng’ekyokulabirako, nnabbi Kaabakuuku yabuuza bw’ati Yakuwa: “Ondekera ki okulaba ebitali bya bwenkanya, n’otunula obutunuzi ng’ebikyamu bikolebwa? Kubanga obunyazi n’obukambwe bye ndaba buli we ntunula.”—Kaabakuuku 1:3, Baibuli y’Oluganda eya 2003.
4 Yakuwa yanenya nnabbi Kaabakuuku olw’okubuuza ekibuuzo ng’ekyo? Nedda. Wabula, yassa mu Baibuli ebigambo ebyo Kaabakuuku bye yayogera. Ate era yamuyamba okutegeera bye yali tamanyi n’okweyongera okunyweza okukkiriza kwe. Naawe Yakuwa ayagala okukuyamba mu ngeri y’emu. Kijjukire nti Baibuli egamba nti, ‘atufaako.’ (1 Peetero 5:7) Katonda y’asinga abantu bonna okukyawa obubi n’okubonaabona kwe buleeta. (Isaaya 55:8, 9) Kati ate, lwaki waliwo okubonaabona kungi mu nsi?
LWAKI WALIWO OKUBONAABONA KUNGI?
5 Abantu ab’amadiini ag’enjawulo bagenze eri abakulembeze n’abasomesa baabwe ab’eddiini okubabuuza ensonga lwaki waliwo okubonaabona kungi. Emirundi mingi, babagamba nti Katonda yakigenderera okubonaabona kubeewo era nti buli kimu ekibaawo aba yakiteekateeka dda, nga mw’otwalidde n’ebintu ebituleetera ennaku ey’amaanyi. Bangi bagambibwa nti amakubo ga Katonda tegategeerekeka oba nti y’aviirako abantu okufa—nga mw’otwalidde n’abaana—asobole okubeera nabo mu ggulu. Nga bw’oyize, Yakuwa Katonda tayinza n’omulundi n’ogumu okuleetawo obubi. Baibuli egamba: ‘Tekiyinzika n’akatono Katonda okukola obubi, era Omuyinza w’ebintu byonna tasobola kukola bitali bya butuukirivu.’—Yobu 34:10.
6 Omanyi ensonga lwaki abantu banenya Katonda olw’okubonaabona okuliwo mu nsi? Emirundi mingi banenya Katonda Omuyinza w’Ebintu Byonna kubanga balowooza nti y’afuga ensi eno. Tebamanyi mazima Baibuli g’eyigiriza ku nsonga eno. Wayiga mu Ssuula 3 ey’akatabo kano nti Omufuzi w’ensi eno ye Setaani Omulyolyomi.
7 Baibuli ekyoleka kaati nti: ‘Ensi yonna eri mu buyinza bw’omubi.’ (1 Yokaana 5:19) Ekyo bw’okifumiitirizaako, tolaba nga ddala kituufu? Ebiriwo mu nsi byoleka engeri z’ekitonde eky’omwoyo ekyo ekitalabika ‘ekirimbalimba ensi yonna.’ (Okubikkulirwa 12:9) Setaani alina obukyayi bungi, mulimba, era mukambwe. Bwe kityo, ensi eri wansi w’obuyinza bwe, ejjudde obukyayi, obulimba n’obukambwe. Eno y’emu ku nsonga lwaki waliwo okubonaabona kungi.
8 Nga bwe kyayogerwako mu Ssuula 3, ensonga ey’okubiri lwaki waliwo okubonaabona eri nti, okuva abantu bwe baajeema mu lusuku Adeni, baafuuka abatatuukiridde era aboonoonyi. Abantu aboonoonyi batera okulwanira obuyinza, era kino kireetawo entalo, effugabbi, n’okubonaabona. (Omubuulizi 4:1; 8:9) Ensonga ey’okusatu eviirako okubonaabona bye ‘bintu ebigwawo obugwi.’ (Omubuulizi 9:11) Olw’okuba ensi teri wansi wa bufuzi bwa Yakuwa, abantu bayinza okubonaabona olw’okubeera mu kifo ekikyamu mu kiseera ekikyamu.
9 Kituzzaamu amaanyi okukimanya nti Katonda si y’aleetawo okubonaabona. Si y’avunaanyizibwa ku ntalo, obumenyi bw’amateeka, effugabbi, oba obutyabaga bw’omu butonde, ebiviirako abantu okubonaabona. Wadde kiri kityo, twetaaga okumanya ensonga lwaki Yakuwa aleseewo okubonaabona. Okuva bw’ali Omuyinza w’Ebintu Byonna, asobola okukuggyawo. Naye lwaki tabaako ky’akolawo? Olw’okuba alina okwagala nga bwe twayiga, ateekwa okuba ng’alina ensonga ennungi lwaki akyaleseewo okubonaabona.—1 Yokaana 4:8.
ENSONGA ENKULU EYABALUKAWO
10 Okusobola okutegeera ensonga lwaki Katonda akyaleseewo okubonaabona, ka tuddireyo ddala ku kiseera okubonaabona lwe kwatandika. Setaani bwe yaleetera Adamu ne Kaawa okujeemera Yakuwa, waliwo ensonga enkulu ennyo eyabalukawo. Setaani teyabuusabuusa nti Yakuwa wa maanyi. Akimanyi bulungi nti amaanyi ga Yakuwa tegaliiko kkomo. Wabula, Setaani yaleetawo okubuusabuusa obanga Yakuwa y’agwanidde okufuga. Mu kuyita Yakuwa omulimba ataagaliza birungi abo b’afuga, Setaani yagamba nti Yakuwa mufuzi mubi. (Olubereberye 3:2-5) Setaani yagamba nti abantu bandibadde bulungi nga tebafugibwa Katonda. Mu kwogera bw’atyo yali awakanya obufuzi bwa Yakuwa, oba obwannannyini bw’alina ku kufuga obutonde bwonna.
11 Adamu ne Kaawa baajeemera Yakuwa. Mu kukola ekyo baalinga abagamba nti: “Tetwetaaga Yakuwa kuba Mufuzi waffe. Tusobola okwesalirawo ekituufu n’ekikyamu.” Yakuwa yandigonjodde atya ensonga eno? Yandimanyisizza atya ebitonde bye ebitegeera nti abajeemu abo baali bakyamu, era nti obufuzi bwe bwe businga obulungi? Omuntu ayinza okugamba nti Katonda yandizikirizza abajeemu abo n’addamu buto okutonda. Kyokka, Yakuwa yali yayogera dda ekigendererwa kye eky’ensi okujjula abaana ba Adamu ne Kaawa era ng’ayagala babeere mu nsi efuuliddwa olusuku lwe. (Olubereberye 1:28) Bulijjo Yakuwa atuukiriza ebigendererwa bye. (Isaaya 55:10, 11) Ng’oggyeko ekyo, okuzikiriza abajeemu abaali mu Adeni tekyandigonjodde nsonga eyabalukawo ekwata ku bufuzi bwa Yakuwa.
12 Lowooza ku kyokulabirako kino. Ka tugambe nti omusomesa alagirira abayizi engeri y’okukolamu ennamba emu enzibu. Naye omuyizi omu omugezi kyokka nga mujeemu agamba nti engeri omusomesa gy’akolamu ennamba eyo si ntuufu. Ng’agezaako okulaga nti omusomesa mukyamu, omuyizi ono omujeemu agamba nti amanyi engeri entuufu ey’okukolamu ennamba eyo. Abayizi abamu balowooza nti mutuufu, era nabo bajeema. Kiki omusomesa kye yandikoze? Singa agoba abajeemu abo mu kibiina, abayizi abalala banaatunuulira batya ensonga eyo? Tebaalowooze nti muyizi munnaabwe oyo n’abo abamwegasseeko be batuufu? Ate era abayizi abalala bayinza obutaddamu kuwa musomesa oyo kitiibwa, nga balowooza nti abadde atya butyi okumwanika nti mukyamu. Omusomesa oyo ky’akola, awa omuyizi oyo omujeemu omukisa okulaga ekibiina engeri gy’ayinza okukolamu ennamba eyo.
13 Yakuwa akoze ng’omusomesa oyo. Kijjukire nti abajeemu abaali mu Adeni si be bokka abaali bakwatibwako. Obukadde n’obukadde bwa bamalayika baali balaba ebigenda mu maaso. (Yobu 38:7; Danyeri 7:10) Engeri Yakuwa gye yandikuttemu ensonga eyo, yandibaddeko eky’amaanyi ky’ekola ku bamalayika abo ate n’oluvannyuma ku bantu. Kati olwo Yakuwa yakola atya? Akkirizza Setaani alage engeri gy’ayinza okufugamu abantu. Ate era, Katonda alese abantu okwefuga bokka nga bali wansi w’obulagirizi bwa Setaani.
14 Omusomesa gwe twogeddeko mu kyokulabirako aba akimanyi nti omuyizi oyo omujeemu n’abo abamwegasseeko bakyamu. Ate era akimanyi nti ekibiina kyonna kijja kutegeera ani mutuufu singa awa abajeemu abo akakisa okukakasa kye bagamba. Singa abajeemu abo balemererwa okulaga nti kye boogera kituufu, abayizi abeesimbu bajja kukitegeera nti omusomesa waabwe ye yekka asaanidde okubayigiriza. Tebajja kwemulugunya singa oluvannyuma omusomesa agoba abajeemu abo mu kibiina. Mu ngeri y’emu, Yakuwa akimanyi nti abantu abeesigwa ne bamalayika tebajja kusigalamu kakunkuna bwe banaalaba nga Setaani ne bajeemu banne balemereddwa okukakasa ekyo kye baayogera era nga n’abantu tebasobodde kwefuga mu ngeri ennungi. Okufaananako Yeremiya, bajja kukakasa nti ebigambo bino bituufu: “Ai Mukama, mmanyi ng’ekkubo ery’omuntu teriri mu ye yennyini: tekiri mu muntu atambula okuluŋŋamya ebigere bye.”—Yeremiya 10:23.
LWAKI AKULESEEWO OKUMALA EKISEERA KIWANVU?
15 Naye, lwaki Yakuwa aleseewo okubonaabona okumala ekiseera kiwanvu? Era lwaki taziyiza bintu bibi kubaawo? Okufuna eky’okuddamu, weetegereze ebintu bibiri omusomesa oli mu kyokulabirako by’atandikoze. Ekisooka, teyandigaanye muyizi oyo omujeemu okuwa obukakafu ku ekyo ky’agamba. Eky’okubiri, omusomesa oyo teyandiyambye ku mujeemu oyo ng’awa obukakafu obulaga nti ky’ayogedde kituufu. Mu ngeri y’emu, lowooza ku bintu bibiri Yakuwa by’asazeewo obutakola. Ekisooka, tagaanye Setaani n’abo abali ku ludda lwe okugezaako okulaga nti batuufu. N’olwekyo kibadde kyetaagisa okuleka ekiseera okuyitawo. Mu nkumi n’enkumi z’emyaka egiyiseewo, abantu bagezezzaako okwefuga bokka nga bakozesa enfuga ez’enjawulo. Baleeseewo enkulaakulana ya maanyi mu bya sayansi ne mu bintu ebirala, naye obutali bwenkanya, obwavu, obumenyi bw’amateeka n’entalo byeyongera bweyongezi. Kati nno kyeraze bulungi nti obufuzi bw’abantu bulemereddwa.
16 Eky’okubiri, Yakuwa tayambye ku Setaani kufuga nsi eno. Singa Katonda yali wa kuziyiza obumenyi bw’amateeka, ekyo kyandibadde tekiraga nti awagira abajeemu abo? Katonda yandibadde taleetera bantu kulowooza nti oboolyawo basobola okwefuga bokka ne batatuukibwako kabi konna? Singa Yakuwa yali wa kukola bw’atyo, yandibadde awagira obulimba. Kyokka, ‘Katonda tayinza kulimba.’—Abaebbulaniya 6:18.
17 Ate kiri kitya ku bintu ebibi ebikoleddwa okuva obujeemu lwe bwatandikibwawo? Tulina okukijjukira nti Yakuwa ye muyinza w’ebintu byonna. N’olwekyo, asobola era ajja kuggyawo ebyo byonna ebiviirako abantu okubonaabona. Nga bwe twayiga, ensi ejja kufuulibwa Olusuku lwa Katonda embeera embi ziviirewo ddala. Olw’okukkiririza mu kinunulo kya Yesu, tujja kusobola okuggibwako ebyo byonna ebireetebwa ekibi, ate kwo okufa kujja kuggibwawo okuyitira mu kuzuukira. Bwe kityo, Katonda ajja kukozesa Yesu ‘okumalawo ebikolwa by’Omulyolyomi.’ (1 Yokaana 3:8) Bino byonna Yakuwa ajja kubikola mu kiseera ekituufu. Tuli basanyufu nti tayanguye kubaako ky’akolawo ne kitusobozesa okuyiga amazima n’okumuweereza. (2 Peetero 3:9, 10) Mu kiseera kino, Katonda abadde anoonya abasinza abeesigwa era ng’abayamba okugumiikiriza okubonaabona kwe boolekagana nakwo mu nsi eno embi.—Yokaana 4:23; 1 Abakkolinso 10:13.
18 Abamu bayinza okwebuuza nti, Okubonaabona kuno kwonna kwandibadde tekuziyiziddwa singa Katonda yatonda Adamu ne Kaawa nga tebayinza kumujeemera? Okusobola okuddamu ekibuuzo ekyo, weetaaga okujjukira ekirabo eky’omuwendo ennyo Yakuwa ky’akuwadde.
ONOOKOZESA OTYA EKIRABO KATONDA KY’AKUWADDE?
19 Nga bwe kyayogerwako mu Ssuula 5, abantu baatondebwa nga balina eddembe ly’okwesalirawo. Okimanyi nti ekyo kirabo kya muwendo nnyo? Katonda yatonda ebisolo bingi nnyo era bigoberera bugoberezi amagezi agaabitonderwamu. (Engero 30:24) Abantu nabo balina ebyuma bye bakoze ebitalina busobozi bwa kwesalirawo. Twandibadde basanyufu singa Katonda yatutonda mu ngeri eyo? N’akatono. Tuli basanyufu olw’okuba tulina eddembe ery’okwesalirawo kye twagala, obulamu bwe twagala okutambuliramu, abantu be twagala okuba mikwano gyaffe, n’ebirala bingi. Twagala okuba n’eddembe ly’okwesalirawo era Katonda ayagala tulikozese.
20 Yakuwa ayagala tumuweereze awatali kukakibwa. (2 Abakkolinso 9:7) Ng’ekyokulabirako: Kiki ekisinga okusanyusa omuzadde—omwana amugamba nti “nkwagala” olw’okuba waliwo omuntu omulala amugambye okwogera bw’atyo, oba omwana oyo akyogera okuviira ddala ku ntobo y’omutima gwe? Kati ekibuuzo kiri nti, Onookozesa otya eddembe ery’okwesalirawo Yakuwa ly’akuwadde? Setaani, Adamu, ne Kaawa, baalikozesa bubi nnyo . Beesamba Yakuwa Katonda. Ggwe onneeyisa otya?
21 Osobola okukozesa ekirabo ekyo eky’eddembe ery’okwesalirawo mu ngeri esingayo okuba ey’omuganyulo. Oyinza okwegatta ku bukadde n’obukadde bw’abo abasazeewo okudda ku ludda lwa Yakuwa. Basanyusa Katonda kubanga bakyoleka nti Setaani mulimba era nti alemereddwa okufuga obulungi. (Engero 27:11) Naawe osobola okukola bw’otyo ng’olondawo okutambuza obulamu bwo mu ngeri entuufu. Kino kijja kunnyonnyolebwa mu ssuula eddako.
BAIBULI KY’EYIGIRIZA
- Katonda si y’aleetawo embeera embi ku nsi.—Yobu 34:10.
- Mu kuyita Katonda omulimba era nti alina ebirungi by’amma abo b’afuga, Setaani yaleetawo okubuusabuusa obanga Yakuwa y’agwanidde okufuga.—Olubereberye 3:2-5.
- Yakuwa ajja kukozesa Omwana we, Omufuzi w’Obwakabaka bwe, okuggyawo okubonaabona kwonna n’ebyo bye kuleeseewo.—1 Yokaana 3:8.
Ebibuuzo
1, 2. Bintu ki ebiviirako abantu okubonaabona leero, era kibaleetera kwebuuza bibuuzo ki?
3, 4. (a) Kiki ekiraga nti tekiba kikyamu okubuuza ensonga lwaki Katonda aleseewo okubonaabona? (b) Yakuwa atunuulira atya obubi n’okubonaabona?
5. Bintu ki ebitera okugambibwa abantu nga babannyonnyola ensonga lwaki waliwo okubonaabona kungi, naye Baibuli eyigiriza ki?
6. Lwaki abantu banenya Katonda olw’okubonaabona okuliwo mu nsi?
7, 8. (a) Ensi eyoleka etya engeri z’omufuzi waayo? (b) Obutali butuukirivu bw’abantu, ‘n’ebintu ebigwawo obugwi’ biviirako bitya okubonaabona?
9. Lwaki tuyinza okuba abakakafu nti Yakuwa alina ensonga lwaki akyaleseewo okubonaabona?
10. Kubuusabuusa ki Setaani kwe yaleetawo, era mu ngeri ki?
11. Lwaki Yakuwa teyazikiririzaawo abajeemu abaali mu Adeni?
12, 13. Waayo ekyokulabirako ekiraga ensonga lwaki Yakuwa akkirizza Setaani okufuuka omufuzi w’ensi eno, era n’ensonga lwaki alese abantu okwefuga bokka.
14. Yakuwa okusalawo okuleka abantu okwefuga bokka kinaakakasa ki?
15, 16. (a) Lwaki Yakuwa aleseewo okubonaabona okumala ekiseera kiwanvu? (b) Lwaki Yakuwa taziyiza bintu bibi, gamba ng’obumenyi bw’amateeka?
17, 18. Kiki Yakuwa ky’ajja okukola obubi bwonna obuleeteddwa obufuzi bw’abantu n’ebyo Setaani by’akoze?
19. Kirabo ki eky’omuwendo ennyo Yakuwa ky’atuwadde, era lwaki twandikisiimye nnyo?
20, 21. Tuyinza tutya okukozesa eddembe lyaffe ery’okwesalirawo mu ngeri esingayo okuba ey’omuganyulo, era lwaki twandikoze bwe tutyo?


text:
Bya AHMED KATEREGGA NE MUWANGA KAKOOZA
KAKENSA okuva mu yunivasite e Makerere, Polof. Augustus Nuwagaba akalaatidde Paalamenti eyomwenda okuleka ng’enogedde eddagala ly’ebintu Buganda by’ebanja naddala Obwakabaka ne federo nti kubanga bw’etaakikole era ebbanja eryo lijja kusigala nga limenya Uganda nga bwe gubadde emabega.
Polof. Nuwagaba era asabye Ssemateeka wa Uganda alogoosebwe, wassibweewo olukiiko olukulu nga lutuulamu abakulembeze b’ennono n’Abataka abakulu b’Ebika, bannabyabufuzi basigale mu lukiiko oluto nga bwe guli e Bungereza n’e Buyindi.
Bino yabyogeredde ku Imperial Royale Hotel wiiki eweddeo mu musomo ogwategekeddwa ababaka ba Palamenti olw’okujjukira nga bwe giweze emyaka 50 bukya Uganda yeefuga.
Gwayogereddwaamu n’oku ku bannabyabufuzi abaalwanirira okwefuga, Al Haji Akbar Adoko Nekyon (82).
Polof. Nuwagaba yagambye nti emmanduso y’ensasagge y’ebyobufuzi mu Uganda yali Obote kussaawo kalulu k’ekikungo mu 1964, abantu b’e Buyaga ne Bugangaizi gye baalonderawo okudda e Bunyoro.
Kino kyaleetawo olukonko wakati wa Sir Edward Muteesa eyali Pulezidenti ne Milton Obote eyali Katikkiro ne kituusa n’omukago gwa UPC ne Kabaka ‘Mutereeze ebya Buganda emyaka 50 egijja gitunyumire’ Yekka okusasika.
“Nkalaatira mmwe Palamenti eyomwenda okugonjoola ensonga Buganda z’ebanja ez’Obwakabaka n’enfuga eya federo zive mu ddiiro bwe mutaakikole era zijja kusigala nga zimenya Uganda,” Polof. Nuwagaba bwe yategeezezza.
Wabula yawakanziddwa Adoko Nekyon yagambye nti, “Eby’amasaza ago mubiggye ku Obote mubizze ku nze kubanga nze namuwa amagezi abantu baago bakube akalulu k’ekikungo oluvannyuma lw’okusaba Muteesa akkirize waakiriBunyoro etwaleko amasaza asatu;
Buweekula, Buyaga ne Bugangaizi, Buganda esigaze Buluuli kubanga Abaluuli si Banyoro, ne Ssingo kubanga eyo yali nsalo z’Obwakabaka bwombi!”
Nekyon yeekokkodde omuyeye gw’ababaka ba Palamenti n’agamba nti gussizza nnyo omutindo gwabwe ate bwe yatuuse ku babaka abakazi, n’agamba nti bandibadde balondebwa bakazi bokka nti kyokka kati basinga kugasa basajja kubanga be babasaba omwenge ng’okulonda kutuuse.
“Ababaka b’ajaaasi tebalondebwa bajaasi bonna okuggyako akakundi k’ab’olubatu,” bwatyo bwe yatadde akaka wabula n’agamba nti ab’abalema bo basaanidde okusigalayo.
Omumyuka wa ssentebe w’akabondo ka NRM mu Palamenti eyakiikiridde Sipiika Rebecca Kadaga, David Bahati yakubirizza banne obutakkiriza buyinza bwa Palamenti kukendeezebwa ng’abantu abamu bwe baagala kibe era aboogezi bonna ne bagamba nti mu masiga ana ag’eggwanga; Palamenti, Gavumenti, embuga z’amateeka n’emikutu gy’amawulire, nti essiga ery’oku ntikko ye Palamenti.


text:
Zabbuli Psalms
Chapter 139
1 Ai Mukama, wannoonya nze, wammanya.
2 Omanyi bwe ntuula, era bwe ngolokoka, Otegeera okulowooza kwange nga kukyali wala.
3 Onoonyeza ddala ekkubo lyange n'okwebaka kwange, Era omanyi amagenda gange gonna.
4 Kubanga simuli kigambo mu lulimi lwange, Laba, ai Mukama, ggwe ky'otomanyira ddala.
5 Onzingizizza mu maaso n'ennyuma, Era ontaddeko omukono gwo.
6 Okumanya okuliŋŋanga okwo kwa kitalo, kunnema; Kwa waggulu, siyinza kukutuukako.
7 Naagenda wa okuva eri omwoyo gwo? Oba naddukira wa amaaso go?
8 Bwe nnaalinnya mu ggulu, nga gy'oli: Bwe nnaayala obuliri bwange mu magombe, laba, nga gy'oli.
9 Bwe nnaatoola ebiwaawaatiro eby'enkya, Ne ntuula mu bifo eby'ennyanja ebiri ewala ennyo;
10 Newakubadde eyo omukono gwo gunannuŋŋamya, N'omukono gwo ogwa ddyo gunankwata.
11 Bwe ndyogera nti Enzikiza teereme kumbikkako, N'omusana ogunneetoolodde gunaaba ekiro;
12 Newakubadde enzikiza teyeekisa eri ggwe, Naye ekiro kyaka ng'omusana: Kubanga enzikiza n'omusana bifaanana w'oli.
13 Kubanga ggwe olina omwoyo gwange: Wambikkako mu lubuto lwa mmange.
14 Naakwebazanga; kubanga okukolebwa kwange kwa ntiisa, kwa kitalo: Emirimu gyo gya kitalo; N'ekyo emmeeme yange ekimanyidde ddala.
15 Tewakisibwa mubiri gwange, Bwe nnakolerwa mu kyama, Bwe nnatondebwa n'amagezi amangi mu bya wansi eby'ensi.
16 Amaaso go gaalaba omubiri gwange nga tegunnatuukirira, Ne mu kitabo kyo ebitundu byange byonna ne biwandiikibwa.
17 Era n'ebirowoozo byo nga bya muwendo mungi gye ndi, ai Katonda! Bwe bigattibwa awamu nga bingi!
18 Bwe mba mbibaze, bisinga omusenyu omuwendo: Bwe nzuukuka, nga nkyali wamu naawe.
19 Tolirema kutta babi, ai Katonda: Kale muve gye ndi, mmwe abasajja abayaayaanira omusaayi.
20 Kubanga bakwogerako bubi, N'abalabe bo balayirira bwereere erinnya lyo.
21 Sibakyawa abo, ai Mukama, abakukyawa ggwe? Sinyiigira abo abakugolokokerako?
22 Mbakyawa okukyawa okutuukiridde Mbayita balabe bange.
23 Onkebere, ai Katonda, omanye omutima gwange: Onkeme, omanye ebirowoozo byange:
24 Olabe ng'ekkubo lyonna ery'obubi liri mu nze, Era onnuŋŋamyanga mu kkubo eritakoma.


text:
Ezekyeri Ezekiel
Chapter 33
1 Awo ekigambo kya Mukama ne kinjijira nga kyogera nti
2 Omwana w'omuntu, yogera n'abaana b'abantu bo obagambe nti Bwe ndeetanga ekitala ku nsi, abantu ab'omu nsi bwe baggyanga omusajja wakati mu bo ne bamuteekawo okuba omukuumi waabwe:
3 bw'alaba ekitala nga kijja ku nsi, oba nga afuuwa ekkondeere n'alabula abantu;
4 kale buli awulira okuvuga kw'ekkondeere n'atalabuka, ekitala bwe kijja ne kimuggyawo, kale omusaayi gwe gunaabanga ku mutwe gwe ye.
5 Awulidde okuvuga kw'ekkondeere n'atalabuka; omusaayi gwe gunaabanga ku ye: naye singa alabuse yandiwonyezza emmeeme ye.
6 Naye omukuumi bw'alabanga ekitala nga kijja, n'atafuuwa kkondeere, abantu ne batalabulwa, ekitala ne kijja, ne kiggya mu bo omuntu yenna; kale ng'aggiddwawo mu butali butuukirivu bwe, naye omusaayi gwe ndiguvunaana mu mukono gw'omukuumi.
7 Naawe bw'otyo, omwana w'omuntu, nkutaddewo okuba omukuumi eri ennyumba ya Isiraeri; kale, owuliranga ekigambo eri akamwa kange, obawenga okulabula okuva gye ndi:
8 Bwe ŋŋambanga omubi nti Ai omubi, tolirema kufa, n'otoyogera kulabula omubi okuva mu kkubo lye; omuntu oyo omubi alifiira mu butali butuukirivu bwe, naye omusaayi gwe ndiguvunaana mu mukono gwo.
9 Era naye bw'olabulanga omubi ekkubo lye okukyuka okulivaamu, n'atakyuka okuva mu kkubo lye; alifiira mu butali butuukirivu bwe, naye ggwe ng'owonyezza emmeeme yo.
10 Naawe, omwana w'omuntu, gamba ennyumba ya Isiraeri nti Mwogera bwe muti nti Okusobya kwaffe n'okwonoona kwaffe kuli ku ffe, era tuyongoberera mu kwo; kale twandibadde tutya abalamu?
11 Bagambe nti Nga bwe ndi omulamu, bw'ayogera Mukama Katonda, sirina ssanyu lye nsanyukira okufa kw'omubi: wabula omubi akyuke ave mu kkubo lye abeere omulamu: mukyuke, mukyuke okuva mu makubo gammwe amabi; kubanga mwagalira ki okufa, ai ennyumba ya Isiraeri?
12 Naawe, omwana w'omuntu, gamba abaana b'abantu bo nti Obutuukirivu obw'omutuukirivu tebulimuwonyeza ku lunaku olw'okusobya kwe; n'obubi obw'omubi tebulimugwisa ku lunaku lw'akyuka okuleka obubi bwe: so n'oyo alina obutuukirivu taliyinza kuba mulamu olw'obwo ku lunaku lw'ayonoona.
13 Bwe ŋŋamba omutuukirivu nga talirema kuba mulamu; bw'aneesiganga obutuukirivu bwe, n'akola obutali butuukirivu, tewaliba ku bikolwa bye eby'obutuukirivu ebirijjukirwa; naye mu butali butuukirivu bwe bw'akoze omwo mw'alifiira.
14 Nate bwe ŋŋamba omubi nti Tolirema kufa; bw'anaakyukanga okuleka okwonoona kwe n'akola ebyo ebyalagirwa eby'ensonga;
15 omubi bw'azzangayo omusingo, n'akomyawo ekyo kye yanyaga, n'atambulira mu mateeka ag'obulamu, nga taliiko butali, butuukirivu bw'akola; talirema kuba mulamu, talifa.
16 Tewaliba ku bibi bye bye yakola ebirijjukirwa eri ye: akoze ebyo ebyalagirwa eby'ensonga; talirema kuba mulamu.
17 Era naye abaana b'abantu bo boogera nti Ekkubo lya Mukama teryenkanankana: naye bo ekkubo lyabwe lye litenkanankana.
18 Omutuukirivu bw'akyukanga okuleka obutuukirivu bwe n'akola obutali butuukirivu, n'okufa alifiira omwo.
19 Era omubi bw'akyukanga okuleka obubi bwe n'akola ebyo ebyalagirwa eby'ensonga, aliba mulamu olw'ebyo.
20 Era naye mwogera nti Ekkubo lya Mukama teryenkanankana. Ai ennyumba ya Isiraeri, ndibasalira omusango buli muntu ng'amakubo ge bwe gali.
21 Awo olwatuuka mu mwaka ogw'ekkumi n'ebiri ogw'okusibibwa kwaffe, mu mwezi ogw'ekkumi ku lunaku olw'omwezi olw'okutaano omu eyali awonye mu Yerusaalemi n'ajja gye ndi ng'ayogera nti Ekibuga kikubiddwa.
22 Awo omukono gwa Mukama gwali nga gubadde ku nze akawungeezi, ye awonye nga tannajja; era yali ayasamizza akamwa kange okutuusa lwe yajja gye ndi enkya; akamwa kange ne kayasama, ne ssiba kasiru nate.
23 Awo ekigambo kya Mukama ne kinjijira nga kyogera nti
24 Omwana w'omuntu, abo abali mu bifo ebyo ebyazika eby'omu nsi ya Isiraeri boogera nti Ibulayimu yali omu, naye n'asikira ensi: naye ffe tuli bangi; ensi etuweereddwa okuba obusika.
25 Kale obagambe nti Bw'ati bw'ayogera Mukama Katonda nti Mulya ekirimu omusaayi, ne muyimusa amaaso gammwe eri ebifaananyi byammwe ne muyiwa omusaayi, era mulirya ensi?
26 Muyima ku kitala kyammwe, mukola eby'emizizo, ne mwonoona buli muntu mukazi wa munne: era mulirya ensi?
27 Bw'oti bw'oba obagamba nti Bw'ati bw'ayogera Mukama Katonda nti Nga bwe ndi omulamu, mazima abo abali mu bifo ebyazika baligwa n'ekitala, n'oyo ali mu ttale ebweru ndimuwaayo eri ensolo okuliibwa, n'abo abali mu bigo ne mu mpuku balifa kawumpuli.
28 Era ndifuula ensi okuba amatongo n'ekyewuunyo, n'amalala ag'obuyima bwayo galikoma; n'ensozi za Isiraeri zirirekebwawo, omuntu yenna aleme okuyitamu.
29 Kale ne balyoka bamanya nga nze Mukama, bwe ndiba nga nfudde ensi okuba amatongo n'ekyewuunyo olw'emizizo gyabwe gyonna gye bakoze.
30 Naawe, omwana w'omuntu, abaana b'abantu bo bakwogerako awali ebisaakaate ne mu miryango egy'ennyumba, ne bagambagana, buli muntu ng'agamba muganda we nti Mujje, mbeegayiridde, muwulire ekigambo ekivudde eri Mukama.
31 Ne bajja gy'oli ng'abantu bwe bajja, ne batuula mu maaso go ng'abantu bange ne bawulira ebigambo byange naye ne batabikola: kubanga boolesa okwagala kungi n'akamwa kaabwe, naye omutima gwabwe gugoberera amagoba gaabwe.
32 Era, laba, oli gye bali ng'oluyimba olulungi ennyo olw'omuntu alina eddoboozi erisanyusa ennyo, era amanyi okukuba obulungi ennanga: kubanga bawulira ebigambo byo, naye ne batabikola.
33 Awo ebyo bwe birituukirira (laba, bijja), kale ne balyoka bamanya nga nnabbi abadde mu bo.


text:
Yoswa Joshua
Chapter 23
1 Awo ennaku nnyingi bwe zaayita Mukama bwe yawummuza Abaisiraeri mu balabe baabwe bonna abaabeetooloola, era Yoswa ng'akaddiye ng'amaze emyaka mingi;
2 Yoswa n'alyoka abayita Abaisiraeri bonna, abakadde baabwe n'emitwe gyabwe, n'abalamuzi baabwe n'abaami baabwe, n'abagamba nti Nze nkaddiye, mmaze emyaka mingi:
3 nammwe mwalaba byonna Mukama Katonda wammwe bye yabakolera ku mawanga gano gonna ku lwammwe; kubanga Mukama Katonda wammwe oyo ye yabalwanira.
4 Laba, mbagabidde amawanga gano agasigalawo, okuba obusika obw'ebika byammwe, okuva ku Yoludaani, awamu n'amawanga gonna ge nnazikiriza, okutuuka ku nnyanja ennene ku luuyi olw'ebugwanjuba.
5 Ne Mukama Katonda wammwe ye alibasindika emberi yammwe n'abagoba mu maaso gammwe; nammwe mulirya ensi yaabwe, nga Mukama Katonda wammwe bwe yabagamba.
6 Kale mugume nnyo emyoyo okwekuumanga n'okukolanga byonna ebyawandiikibwa mu kitabo eky'amateeka ga Musa, muleme okugakyamirangamu ku mukono ogwa ddyo newakubadde ogwa kkono;
7 muleme okuyingiranga mu mawanga gano, agaasigala mu mmwe; newakubadde okwogeranga, ku linnya lya bakatonda baabwe, newakubadde okubalayizanga, newakubadde okubaweerezanga, newakubadde okubafukaamiriranga:
8 naye mwegattenga ne Mukama Katonda wammwe, nga bwe mwakolanga okutuusa leero:
9 Kubanga Mukama yagoba mu maaso gammwe amawanga amanene ag'amaanyi: naye mmwe, tewali muntu eyayimirira mu maaso gammwe okutuusa leero.
10 Munnammwe omu anaagobanga lukumi: kubanga Mukama Katonda wammwe, oyo yabalwanirira, nga bwe yabagamba.
11 Kale mwekuumenga mwekka mwagalenga Mukama Katonda wammwe.
12 Naye oba nga munaddanga ennyuma n'akatono, ne mwegattanga n'amawanga gano agaasigalawo, ge gaagano agaasigala mu mmwe, ne mufumbiriganwanga nabo, ne muyingiranga gye bali, nabo (ne bayingiranga) gye muli:
13 mutegeerere ddala nga Mukama Katonda wammwe taagobenga nate mawanga gano mu maaso gammwe; naye ganaabanga mutego n'ekyambika gye muli n'oluga ku mbiriizi zammwe n'amaggwa mu maaso gammwe, okutuuka lwe mulizikirira okuva mu nsi eno ennungi Mukama Katonda wammwe gye yabawa.
14 Era, laba, leero Ogenda olugendo ebintu byonna gye bigenda: nammwe mumanyi mu mitima gya mmwe gyonna ne mu mmeeme zammwe zonna, nga tewali kigambo kimu ekitatuuse mu birungi byonna Mukama Katonda wammwe bye yaboogerako; byonaa bibatuukidde, tewali na kimu mu ebyo kitatuuse.
15 Awo olulituuka, ng'ebirungi byonna bwe byabajjira Mukama Katonda wammwe bye yabagamba, bw'atyo Mukama anaabaleeteranga ebibi byonna, okutuuka lw'alibazikiriza okuva mu nsi eno ennungi Mukama Katonda wammwe gye yabawa.
16 Bwe munaasobyanga endagaano ya Mukama Katonda wammwe, gye yabalagira, ne mugenda ne muweereza bakatonda abalala, ne mubafukaamirira; obusungu bwa Mukama ne bulyoka bubuubuuka ku mmwe ne muzikirira mangu okuva mu nsi ennungi gye yabawa.


text:
Muvabulaaya kulikayo.
Nnavuddeyo ssebo.
Bannange ng’onyiririddeyo?
Hahaha…. Leka naawe eno y’endabika yange.
Abasomi ba Ssanyu bawe ku mannya go!
Nze Fyonna Nsubuga.
Olina emyaka emeka?
Ha... eby’emyaka tubireke nnakoowa abantu okumbalira emyaka. Abalala ne batuuka n’okummanja obubaga bw’amazaalibwa.
Okola mulimu ki?
Ndi muyimbi ate nnansi omutendeke.
Nga tomanyiddwa nnyo mu nsiike y’okuyimba wano?
Mmaze ebbanga nga siriiwo ndi Bungereza ku misomo naye ennyimba mbadde nzikola era zitambula.
Nnyimba ki ezimanyiddwa?
Y’amanyi mukama lwe nakola ne Judith Babirye, Nsiiba nkulowoozaako, Mpaka Mwisho, Mpulira kika, Show time n’endala
Nga sinnaba kwerabira, weebale kundyako mbaga?
Sha... ani yakulimba, nze siri mufumbo wadde nninayo omuntu wange n’omwana.
Okufumbirwa kibi?
Si kibi naye nze sinnatuusa. Ate otunuulira obufumbo bw’abamu ne bukumalamu amaanyi ng’oyinza okulowooza bakuwadde kibonerezo kya kusibwa mayisa.
Ofumbirwa ddi era y’ani oyo akulya obwongo?
Omuntu wange simwogera mu mawulire ate byo eby’embaga ndibiraba mu maaso kati ndi ku miziki.
Gwe kiki ky’osinga okwematirako (ku mubiri gwo)?
Ndowooza nzenna ndi ‘ttiiki’.
Bannange kiki ekikunyiiza?
Ha… Omuntu okundyamu olukwe oba okunnimba ate nga nkwesiga. Ng’omu gwe ssaagala kwogera mannya bwe yankola nkijjukidde mpulira njagala na kukaaba.
Ekikukaabya tukiveeko kati bubaka ki bw’oweereza abawala abanyirira nga ggwe?
Abawala muyige era munyiikire okukola kubanga kati n’abasajja baagala abo abalinawo. Ate ne bwe biba bigaanye mu bufumbo, alinawo ekikyo tofaanana n’oyo atalinaawo.


text:
Bya SHAMIM NABUNYA
TUCKER Mubiru eyali omubazi w'ebitabo mu ofiisi ya Pulezidenti yafudde nga yaakamala okubeera ku mukolo gwa muwala we gwe baatikkidde e Makerere!
Omukolo gwabaddewo ku Lwomukaaga nga 01/03/2014, Mubiru n'afa enkeera ku Ssande ng'amaze okulaba ku ssanyu lya muwala we Judith Nansubuga ng'atikkirwa!
Mubiru yaliko omubazi w'ebitabo mu ofi isi ya Pulezidenti Obote I ne Idi Amin. Ye yatandika akatale k'e Bunnamwaya akali mu Kisingiri zooni ng'omu ku kaweefube w'okukulaakulanya ekitundu.
Mw John Ssemugenyi bwe baakola n'omugenzi mu ofiisi ya Pulezidenti Amin agamba nti Mubiru y'omu ku baawa Gavumenti ya Idi Amin amagezi okutandika okugabira abakozi akasiimo era Pulezidenti yakikola.
E Bunnamwaya, Mubiru abadde muwi wa magezi eri bassentebe bonna ababaddeko, ng'enjiri ye ebadcde yaakukugira bakulembeze butalya nguzi n'abatuuze obuteetundako ttaka awatali
nsonga nnene.
Gye buvuddeko, Mubiru yayimirira mu lukiiko lw'ekyalo n'asomesa ku musolo gw'amayumba ng'agamba
nti teguli mu mateeka era eyali azze okumubanja yamulaga ng'omukono ogwali ku kiwandiiko ekisolooza omusolo guno bwe gwali omujingirire.
Emirimu gya Gavumenti yagiwummula ku mulembe gwa Idi Amin. Kigambibwa nti Pulezidenti Amin yamusiima mu buntu olw'obutamutya wabula n'ayimirira ku magulu ge n'amusaba amuwe akasiimo
ke ye awummule emirimu gya Gavumenti.
Mubiru yazaalibwa ku kyalo Bunnamwaya mu Kisingiri zooni mu Wakiso mu 1944. Yasomera
mu Aggrey Primary School eryabanga ku nnyanja ya kabaka mu Ndeeba, Aggrey Memorial SS gye yasomera juniya, St. Francis college e Mengo gye yasoma obubazi bw'ebitabo era gye yava
n'atandika okukola ng'omubazi w'ebitabo mu ofi isi ya Pulezidenti.
Mw. Ssemugenyi agamba nti gavumenti ya Amin bwe yayimiriza abakozi bangi ku mirimu nga
tebabawadde kasiimo, Mubiru ye yalumba Pulezidenti yennyini n'amusaba akasiiko ke. Era
okuva olwo Mubiru abadde afuna pensoni ye.
Abadde n'amayumba g'abapangisa okuli n'amaduuka n'essundiro ly'amafuta mu kabuga k'e Bunnamwaya, wamu n'ettaka lya yiika 60 e Bulemeezi kw'abadde asinga okulimira lumonde.
Nnamwandu Lamula Mubiru yategezezza nti bwe baamaze okulya ekyeggulo ku ssaawa 4:00
ez'ekiro ekyakeesa olwa Ssande nga March 2, ne bagenda okwebaka nga bba mulamu.
"Naye mu kiro bwe nnazuukuse okweyamba, nnayise baze nga tewali kanyego, ng'afudde,"
Nnamwandu bwe yagambye. Abadde nnyo omuntu omumwi wa magenzi mu kitundu era nga buli muntu abadde amwebuuzaako kuba abadde yeeyisa bulungi.
Mubiru abadde mmemba mu kkanisa ya Kamanya C/U. Yafi iridde waka oluvannyuma lwa puleesa okumukuba nga yeebase, n'aziikibwa mu Kisingiri zooni ku biggya bya bajjajja be. Puleesa ne
ssukaali bimulumidde emyaka etaano.


text:
1 Ebyomumirembe 1 Chronicles
Chapter 23
1 Awo Dawudi yali ng'akaddiye era ng'awangadde ennaku nnyingi; n'afuula Sulemaani mutabani we kabaka wa Isiraeri.
2 N'akuŋŋaanya abakulu bonna aba Isiraeri ne bakabona n'Abaleevi.
3 Abaleevi ne babalibwa okuva ku myaka amakumi asatu n'okukirawo: n'omuwendo gwabwe ng'emitwe bwe gyali buli muntu kinnoomu gwali obukumi busatu mu kanaana.
4 Ku abo obukumi bubiri mu enkumi nnya ba kulabirira mulimu gwa mu nnyumba ya Mukama; n'akakaaga baami n'abaasalanga emisango:
5 n'enkumi nnya baggazi; era nate enkumi nnya baatenderezanga Mukama n'ebintu bye nnakola, bwe yayogera Dawudi, okutenderezanga nabyo.
6 Dawudi n'abasalamu empalo ng'abaana ba Leevi bwe baali; Gerusoni, Kokasi, ne Merali.
7 Ku Bagerusoni; Ladani ne Simeeyi.
8 Batabani ba Ladani; Yekyeri omukulu, ne Zesamu, ne Yoweeri, basatu.
9 Batabani ba Simeeyi; Seromosi, ne Kaziyeri, ne Kalani, basatu. Abo be baali emitwe gy'ennyumba za bakitaabwe eza Ladani.
10 Ne batabani ba Simeeyi: Yakasi, Zina, ne Yewusi, ne Beriya. Abo abana baali batabani ba Simeeyi.
11 Ne Yakasi ye yali omukulu, ne Ziza ye yali ow'okubiri: naye Yewusi ne Beriya tebaalina baana bangi; kyebaava babalirwa awamu okuba ennyumba ya bakitaabwe.
12 Batabani ba Kokasi; Amulaamu, Izukali, Kebbulooni, ne Wuziyeeri, bana.
13 Batabani ba Amulaamu; Alooni ne Musa: Alooni n'ayawulibwa atukuzenga ebintu ebitukuvu ennyo, ye ne batabani be emirembe gyonna, okwoterezanga obubaane mu maaso ga Mukama, okumuweerezanga, n'okusabanga omukisa mu linnya lye emirembe gyonna.
14 Naye Musa omusajja wa Katonda; batabani be baayatulwa mu kika kya Leevi.
15 Batabani ba Musa; Gerusomu ne Eryeza.
16 Batabani ba Gerusomu; Sebweri omukulu.
17 Ne batabani ba Eryeza be bano, Lekabiya omukulu. Eryeza n'ataba na baana balala ba bulenzi; naye batabani ba Lekabiya ne baba bangi nnyo.
18 Batabani ba Izukali; Seromisi omukulu
19 Batabani ba Kebbulooni; Yeriya omukulu, Amaliya ow'okubiri, Yakaziyeri ow'okusatu, ne Yekameyamu ow'okuna.
20 Batabani ba Wuziyeeri; Mikka omukulu, ne Issiya ow'okubiri.
21 Batabani ba Merali; Makuli ne Musi. Batabani ba Makuli; Eriyazaali ne Kiisi.
22 Eriyazaali n'afa, nga talina baana ba bulenzi, wabula ab'obuwala beereere: baganda baabwe batabani ba Kiisi ne babafumbirwa.
23 Batabani ba Musi; Makuli ne Ederi, ne Yeremosi, basatu.
24 Abo be baali batabani ba Leevi ng'ennyumba za bakitaabwe bwe zaali, gye mitwe gy'ennyumba za bakitaabwe ez'abo abaabalibwa ku bo mu muwendo gw'amannya ng'emitwe gyabwe bwe gyali, abaakola omulimu ogw'okuweerezanga okw'omu nnyumba ya Mukama, abaakamaze emyaka amakumi abiri n'okukirawo.
25 Kubanga Dawudi yayogera nti Mukama Katonda wa Isiraeri awadde abantu be emirembe; era abeera mu Yerusaalemi emirembe gyonna:
26 era Abaleevi tekikyabagwaniranga kusitula eweema n'ebintu byonna ebyako olw'okuweerezanga kwayo.
27 Kubanga olw'ebigambo bya Dawudi eby'enkomerero abaana ba Leevi kyebaava babalibwa, abaakamaze emyaka amakumi abiri n'okukirawo.
28 Kubanga omulimu gwabwe kuweerezanga batabani ba Alooni olw'okuweerezanga okw'omu nnyumba ya Mukama, mu mpya ne mu bisenge, ne mu kutukuzanga ebintu byonna ebitukuvu, gwe mulimu ogw'okuweerezanga okw'omu nnyumba ya Katonda;
29 era n'olw'emigaati egy'okulaga n'olw'obutta obulungi obw'ekiweebwayo eky'obutta, oba migaati gya mpewere egitazimbulukuswa oba ekyo ekisiikibwa ku kikalango, oba ekyo ekinnyikibwa, n'olw'engeri zonna ekigero bwe kyenkana n'obunene bwe bwenkana;
30 n'okuyimiriranga buli nkya okwebazanga n'okutenderezanga Mukama, era bwe batyo akawungeezi;
31 n'okuwangayo ebiweebwayo ebyokebwa byonna eri Mukama, ku ssabbiiti, n'emyezi nga kye gijje giboneke, ne ku mbaga ezaateekebwawo, omuwendo gwabyo ng'ekiragiro kyabyo bwe kiri, obutayosanga mu maaso ga Mukama:
32 era bakuumenga eweema ey'okusisinkanirangamu gye baateresebwa, n'ekifo ekitukuvu kye baateresebwa, n'ebyo batabani ba Alooni baganda baabwe bye baateresebwa, olw'okuweerezanga okw'omu nnyumba ya Mukama.


text:
Zabbuli Psalms
Chapter 129
1 Emirundi mingi gye baakambonyaabonyeza okuva mu buto bwange Isiraeri ayogere kaakano;
2 Emirundi mingi gye baakambonyaabonyeza okuva mu buto bwange: Naye ne batampangula.
3 Abakabala baakabala omugongo gwange; Baatema ensalosalo empanvu,
4 Mukama mutuukirivu: Asazeesaze emigwa egy'ababi.
5 Bakwatibwe ensonyi, bazzibwe ennyuma, Bonna abakyawa Sayuuni.
6 Babe ng'omuddo oguli waggulu ku nnyumba, Oguwotoka nga tegunnakula:
7 Omukunguzi n'atajjuza ogwo omukono gwe, Newakubadde asiba ebinywa ekifuba kye.
8 Newakubadde abayita teboogera Nti Omukisa gwa Mukama gube ku mmwe; Tubawadde omukisa mu linnya lya Mukama.


text:
Zabbuli Psalms
Chapter 76
1 Mu Yuda Katonda amanyibwa: Erinnya lye kkulu mu Isiraeri.
2 Era mu Salemi eweema ye mweri, N'ekifo kye ky'atuulamu mu Sayuuni.
3 Eyo gye yamenyera obusaale obw'omutego, Engabo, n'ekitala, n'olutalo. (Seera
4 Oli wa kitiibwa, osinga, okuva ku nsozi ez'omunyago.
5 Ab'emitima emizira banyagiddwa, beebase mu tulo twabwe; So mu bantu ab'amaanyi temuli abalabye emikono gyabwe.
6 Ggwe onenyezza, ggwe Katonda wa Yakobo, Eggaali era n'embalaasi n'ebyebasibwa otulo otw'okufa.
7 Ggwe, ggwe ogwanira okutiibwa: Era ani ayinza okuyimirira mu maaso go ng'omaze okusunguwala?
8 Wawuliza omusango nga guvudde mu ggulu; Ensi n'etya, n'esirika;
9 Katonda bwe yagolokoka okusala omusango, Okulokola abawombeefu bonna abali mu nsi. (Seera)
10 Mazima obusungu bw'abantu bulikutendereza: Obusungu obulisigalawo olibwesiba.
11 Mweyame obweyamo, musasule Mukama Katonda wammwe: Bonna abamwetoolodde baleetere ebirabo oyo agwanira okutiibwa.
12 Alizikiriza omwoyo gw'abalangira: Ye w'entiisa eri bakabaka b'ensi.


text:
Zabbuli Psalms
Chapter 142
1 Nkaabira Mukama n'eddoboozi lyange; N'eddoboozi lyange neegayirira Mukama.
2 Nfuka mu maaso ge ebinneemulugunyisizza; Ndaga mu maaso ge ebinnakuwazizza;
3 Omwoyo gwange bwe gwazirika munda yange, ggwe wamanya ekkubo lyange. Mu kkubo lye ntambuliramu bankwekeddemu omutego.
4 Mutunule ku mukono gwange ogwa ddyo, mulabe; kubanga tewali muntu ammanyi: Ekiddukiro kimbuze; tewali muntu ayagala emmeeme yange:
5 Nakukoowoola ggwe, ai Mukama; Nayogera nti Ggwe oli kiddukiro kyange, Omugabo gwange mu nsi ey'abalamu.
6 Owulire okukaaba kwange; kubanga njeezebwa nnyo: Omponye eri abo abanjigganya; kubanga bansinga amaanyi.
7 Oggyeemu emmeeme yange mu kkomera, neebazenga erinnya lyo: Abatuukirivu balinneetooloola; Kubanga olinkolera eby'ekisa ekingi.


text:
1 Ebyomumirembe 1 Chronicles
Chapter 18
1 Awo oluvannyuma lw'ebyo olwatuuka Dawudi n'akuba Abafirisuuti n'abawangula, n'aggya Gaasi n'ebyalo byako mu mukono gw'Abafirisuuti.
2 N'akuba Mowaabu; Abamowaabu ne bafuuka baddu ba Dawudi, ne bamuleeteranga ebirabo.
3 Dawudi n'akuba Kadalezeri kabaka w'e Zoba okutuusa e Kamasi, bwe yali ng'agenda okunyweza okufuga kwe ku mugga Fulaati.
4 Dawudi n’amunyagako amagaali lukumi, n'abeebagala embalaasi kasanvu, n'abatambula n'ebigere obukumi bubiri: Dawudi n’azitema enteega embalaasi zonna ez'amagaali, naye n'aterekako ez'amagaali kikumi.
5 Awo Abasuuli ab'e Ddamasiko bwe bajja okudduukirira Kadalezeri kabaka w'e Zoba, Dawudi n'atta ku Basuuli abasajja obukumi bubiri mu enkumi bbiri.
6 Awo Dawudi n'ateeka (ebigo) mu Busuuli obw'e Ddamasiko; Abasuuli ne bafuuka baddu ba Dawudi ne baleetanga ebirabo. Mukama n'awanga Dawudi okuwangula buli gye yagendanga.
7 Dawudi n'anyaga engabo eza zaabu ezaali ku baddu ba Kadalezeri n'azitwala e Yerusaalemi.
8 Ne mu Tibukasi ne mu Kuni, ebibuga bya Kadalezeri, Dawudi n'aggyamu ebikomo bingi nnyo, Sulemaani bye yakoza ennyanja ey'ekikomo, n'empagi, n'ebintu eby'ebikomo.
9 Awo Toowu kabaka w'e Kamasi bwe yawulira nga Dawudi akubye eggye lyonna erya Kadalezeri kabaka w'e Zoba,
10 n'atuma Kadolamu mutabani we eri kabaka Dawudi okumulamusa n'okumwebaza kubanga alwanye ne Kadalezeri n'amukuba; kubanga Kadalezeri yalwananga ne Toowu; era n'ebintu ebya zaabu n'effeeza n'ebikomo eby'engeri zonna byali naye.
11 Era n'ebyo kabaka Dawudi n'abiwonga eri Mukama, wamu n'effeeza n'ezaabu bye yanyaga mu mawanga gonna; Edomu ne Mowaabu n'abaana ba Amoni n'Abafirisuuti ne Amaleki.
12 Era nate Abisaayi mutabani wa Zeruyiya n'atta ku Baedomu mu Kiwonvu eky'Omunnyo lukumi mu lunaana.
13 N'ateeka ebigo mu Edomu; Abaedomu bonna ne bafuuka baddu ba Dawudi. Mukama n'awa Dawudi okuwangula buli gye yagendanga yonna.
14 Dawudi n'afuga Isiraeri yenna; n'atuukiriza emisango n'eby'ensonga eri abantu be bonna:
15 Yowaabu mutabani wa Zeruyiya ye yali omukulu w'eggye; ne Yekosafaati mutabani wa Akirudi Ye yali omujjukiza.
16 Ne Zadoki mutabani wa Akitubu ne Abimereki mutabani wa Abiyasaali be baali bakabona; ne Savusa ye yali omuwandiisi;
17 ne Benaya mutabani wa Yekoyaada ye yali omukulu w'Abakeresi n'Abaperesi; ne batabani ba Dawudi be baali abakulu okwetooloola kabaka.


text:
EKKANISA y’e Bulange emaze omwaka mulamba nga yeekutuddemu. Abakulisitaayo abamu badduka mu kkanisa ne beeteerawo ettundubaali ku kyalo era mwe basabira.
Ekyewuunyisa nti n’Obulabirizi bw’e Namirembe busindika mu ttundubaali lino abaweereza ne basumba Abakristaayo, ate ne mu kkanisa ekulemberwa Rev. Edward Kabanda nayo ne basindikayo abaweereza abalala.
KALONDOOZI WA BUKEDDE alaze lwaki Omulabirizi w’e Namirembe alemeddwa okugonjoola ensonga erabika ng’entono .
NNABE agudde mu kkanisa ya St Rachael Bulange, Abakulistaayo bwe beekutuddemu ebiwayi bibiri.
Ekimu kikkiririza mu Rev. Edward Kabanda atwala ekkanisa eno ate abalala ne bamuvaamu nga bamulumiriza okutwalira ekkanisa mu nkwawa ze olwo n’akola emirimu gadibengalye ng’embwa etunda omuzigo!
Ekkanisa eno esangibwa e Bulange mu zooni ya Bulange B, mu munisipaali y’e Lubaga. Etwalibwa Obusumba bw’e Kasubi n’Obusabadiikoni bw’e Kazo obukulirwa Rev. Can. Augustine Magala Musiwuufu.
Ekiwayi ekyekutudde ku St. Rachael, kimaze omwaka mulamba nga kisabira mu ttundubaali, ekkanisa yaabwe baagituumye Bulange Christian Fellowship.
Polof. Nsibambi
Ettundubaali baalissa mu luggya lwa Ssaalongo Fred Kabugo, mita nga 100 okuva ku St. Rachael!
Wabula ekibuuzo kiri nti lwaki Obulabirizi bw’e Namirembe, obuli ekinnya n’empindi ne Bulange, bulemeddwa okugonjoola endooliito zino ezirabika nga si za maanyi nnyo?
Abamu ku Bakulisitaayo bagamba nti, ekiremessezza Omulabirizi kwe kuba nga Rev. Kabanda buli gy’abadde ava nga bamwemulugunyaako, nga kati n’omulabirizi akyalemeddwa okumufunira gy’amugaba kuba buli wamu tebamwagala!
Kyokka omuwandiisi w’Obulabirizi, Rev. Can. Nelson Kaweesa ne Rev. Erisa Mayanja atwala Obusumba bw’e Kasubi baayogeddeko ku kivuddeko ensonga zino okutambula akasoobo n’ekikyabagaanyi okukyusa Rev. Kabanda era baagambye nti ensonga zaabwe za munda era ekiseera bwe kinaaba kituuse bajja kumukyusa.
Naye waliwo Abakulisitaayo abagamba nti eyali Katikkiro wa Uganda, Polof. Apolo Nsibambi y’asinze okuwagira Rev. Kabanda era y’ensonga ennene lwaki tebaagala kumukyusa lwakuba kino bangi batya okukyogera.
POLOF. NSIBAMBI
Polof. Nsibambi agamba: Amakanisa mangi galina obuzibu, wabula amazima gali nti nze siraba buzibu bwa Rev. Kabanda ate si nze nzekka n’abakulira Ekkanisa singa baali babulaba bandibadde baamukyusa dda.
Ebikwatagana ne ssente z’ekkanisa Rev. Kabanda abamu ze bamulumiriza nti azikutte obubi sibimanyi, wabula emirimu engeri gye gitambulamu gitambula bulungi era n’enkiiko zonna zituula, ekkanisa agirongoosezza n’ennyumba y’omukadde w’ekkanisa nayo erabika bulungi.
Rev. Eric Bwanika ng’asembeza Abakristaayo mu kkanisa ya Bulange Christian Fellowship.
Abakristaayo be bakyamu oba Omwawule y’aliko obuzibu?
POLOF. NSIBAMBI AGAMBA: Abantu abeekutula ku Rev. Kabanda tebakkiriziganya na nkola ye. Nze ndowooza nti eky’okubawa omubuulizi owaabwe si kibi kubanga omwana bw’azaawa era asigala mwana.
Nze mu ndaba eyange obuzibu buva ku kuba ng’ababuulizi ababaddewo ebintu byonna babadde baabirekera Abakulisitaayo nga be babiddukanya ekitaalina kukolebwa.
Rev. Kabanda bwe yajja n’atandika okubiddukkanya n’obukiiko ate ye bw’ataalonda ng’omuntu kuba wabaawo ababulonda kino ne kitabula bannaffe abalala.
Wabula era baasigala mikwano gyaffe, tubuuziganya era tulina essuubi nti bajja kudda mu kkanisa.
Abantu abagamba nti nze nnemezzaawo Rev. Kabanda, ekyo tekisoboka kubanga naawe weebuuze, nze omuntu omu njogera ntya ne bamulekawo? Waliwo abasiima emirimu gy’akola, era Rev. Can. Musiwuufu y’alina okubimala.
Ekkanisa ya St. Rachael kati ebaamu abasaba batono.
REV. CAN. KAWEESA
Ono ye muwandiisi w’Obulabirizi era agamba bwati: Ensonga zino zonna twazikwasa Rev. Can. Augustine Magala Musiwuufu, okuzigonjoola era tulowooza nti omulimu gugenda mu maaso.
Bwe nnayogeddeko ne Rev. Can. Musiwuufu yang’ambye nti; Ekizuuliddwa kiri nti enjuyi zombi zirina ensobi, era ngezaako okuzigonjoola nga mbataganya, ebimu siyinza kubyogera mu mawulire naye nga bijja kutereera.
EBIWAYI
Ekiwayi ekyasigala mu kkanisa kikubirizibwa Sarah Nsibambi, mwannyina wa Polof Apolo Nsibambi ate ekya Christian Fellowship kyo kikulirwa Samuel Ndawula, kyokka ekikyongedde okwepika n’okwerabawo kwe kuba nga nakyo nga February 14, omwaka guno Ssaabadinkoni Rev. Can. Musiwuufu Magala yakiwadde omubuulizi Daniel Kyakoonye okugira ng’abalera.
Ebbaluwa eyayanjuliddwa Abakristaayo yaweerezeddwaako n’Omulabirizi w’e Namirembe Rt. Rev. Wilberforce Kityo Luwalira n’abalala.
OLUTALO WE LUVA
Bwe nayogeddeko ne Samuel Ndawula, Ssentebe w’ekiwayi ekisabira mu ttundubaali yang’ambye nti: Obuzibu buli ku Rev. Kabanda olw’okucankalanya enzirukanya y’emirimu gy’ekkanisa.
Nnamwandu wa Bp. Dunstan Nsubuga eyali omulabirizi w’e Namirembe, Ruth Nsubuga abaali abasaale mu kutandika e kkanisa ya St. Rachael Bulange.
Yasooka kugoba muwanika Fred Luyinda n’amusikiza owuwe Esther Mukasa, ono bwe bakolagana mu byensimbi era ssente eziva mu bintu by’ekkanisa okuli amayumba g’abapangisa n’ez’ebirabo bazikozesa nga bwe baagala.
Wabula Polof. Nsibambi agamba nti akakiiko akaddukanya ekkanisa ke kalonda omuwanika sso si Mwawule Kabanda.
Ekyo bwe yamala okukikola, yaddako kuggyawo nkiiko za kkanisa ebbiri. Mu nzirukanya y’ekkanisa, ebeeramu enkiiko bbiri eziddukanya emirimu, okuli olufuzi olubaga enkola kw’etambulira nga luno lukubirizibwa muweereza (yenna abeerawo) mu kiseera kino ye Kabanda, olulala lwo lukozi,lwo lukulirwa Omukubiriza (aliko kati ye Sarah Nsibambi).
Wadde nga kikakata ku kkanisa okuba n’enkiiko zino, kyewuunyisa nga Rev. Kabanda yaziggyawo ng’ate tatuwadde nsonga!
Nga kati bw’asanga bw’akola ebintu bye n’obuyinza bwonna yabweddiza.
Ate era waliwo n’obukadde 100 ye ne banne ezaabalema okuwaako ensaasaanya. Ssente zino zaali zaasondebwa ng’Abakristaayo baagala bazikolemu pulojekiti ereeta ssente, kyokka Rev. Kabanda yagulako amataala n’ebintu ebirala okuddaabiriza ekkanisa n’agulako tayiro z’ennyumba mw’asula.
Abakristaayo bagamba nti ebintu omwawule bye yagula tebigya mu ssente ezo nti ate bye yazisaasaanyizaako si bye byali byetaagisa ennyo mu kiseera ekyo.
Wabula Rev. Kabanda agamba; Ennyumba yaddaabirizibwa bulungi n’ekkanisa erabika bulungi kale tewali ssente zonna ze nnalya.
Ndawula agamba nti Rev. Kabanda yagaana enkiiko ku kkanisa. Buli luvannyuma lwa mwezi, ekkanisa etuuza olukiiko lwa Bataata, luno nalwo Rev. Kabanda yalugaana okulutuuza ku kkanisa, era olwasembayo lwe twali tuzze okutuuza olukiiko, ekkanisa yagisiba!
Ekyo ng'okitadde ku bbali, musajja muboggoze, tawa bantu kitiibwa kyokka nga ye akyagala!
Omukulisitaayo singa alemwa okutuuka mu kusaba mu budde, asooka kumuyimiriza awo mu maaso n’awa ensonga lwaki atuuse kikeerezi!
Rev. Can. Nelson Kaweesa, omuwandiisi w’Obulabirizi bw’e Namirembe.
TWASABA BAKYUSE REV. KABANDA
George William Mulinda ow’amawulire w’Obusumba b'e Kasubi, kyokka awagira kiwayi ky’omu ttundubaali agamba: Nze nasooka okuwandiikira Omulabirizi Kityo Luwalira nga tumusaba okukyusa Rev. Kabanda mu September wa 2012, wabula ensonga zaffe Omulabirizi yazizza ewa Ssaabadiinkoni Rev.Can. Musiiwufu okututabaganya. Wadde ng’agezezzaako okutuuza enkiiko eziwerako, ebintu bikyagaanyi.
Ffe twagala obukulembeze bwa Rev. Kabanda bukome olwo tukomewo.
Era ffe tulemera ku nsonga, singa aba takyusiddwa tetujja kudda mu kkanisa, waakiri tujja kusigala nga tutambula n’omubuulizi gwe baatuwadde.
REV. KABANDA
Ssaagala kulabika ng’eyeewozaako ku nsonga zonna eziriwo mu kkanisa, wabula nkimanyi nti amazima gajja kweyoleka.
Ate sijja kunnyonnyola butakkaanya gye bwava, kubanga abo buli kimu bakimanyi era n’ekituufu bakimanyi.
Okumanya abantu bano bazibu, ate nze mbewuunya kuba bantu bakulu, basajja n’abakazi abalina n’abaana, naye olaba batuuka n’okwebuuza akakwate ke nnina n’Omulabirizi?
Ku bonna ani atakimanyi nti Omulabirizi ye mukama wange? Bwe nnali njawulibwa nalayira okumugondera n’okuweereza Abakulisitaayo nga ndi wansi we.
Wadde basaba ankyuse ye abadde akyandeseewo, kuba alina ensonga ze. Nkimanyi ekiseera bwe kinaatuuka ajja kunkyusa era sijja kumujeemeera.
Wabula omukubiriza wa St. Rachael, Mary Nsibambi byagambye: Nze ndaba ebintu bitambula bulungi era Mukama tumusinza, kati abo abeekutulako be bamanyi ebyabwe.
BATABAGANE – NNAMWANDU NSUBUGA
Muky. Ruth Nsubuga, nnamwandu w’omugenzi omulabirizi Dunstan Nsubuga yategeezezza: Tekiyamba Bakulisitaayo kugwang’ana mu malaka kuba entalo tezizimba Bwakabaka bwa Katonda.
Eky’okwogera ku nsobi nze ndaba nga ekitakyayamba, wabula ekikulu kutuula enjuyi zombi ne bakkaanya ku ngeri gye bagenda okutwalamu ekkanisa mu maaso. Kuba buli muntu asobola okukola ensobi naye ekikulu kusonyiwagana.
Wabula Abakulisitaayo abaava mu kkanisa baakola nsobi, kubanga mu kkanisa tetusinza Mwawule oba Mulabirizi wabula tusinza Katonda n’olwekyo eky’okufuna obutakkaanya n’Omwawule tekiggya bantu mu kkanisa, bandigenze mu maaso n’okusinza ng’eno ensonga bwe zigonjoolwa.
Ebikwata ku kkanisa ya st. Rachael
EKKANISA eno yatandikibwawo mu 1977, nga Rt. Rev. Dustan .K. Nsubuga ye yatema evvuuniike n’asimba n’ejjinja ng’akabonero akatongoza omulimu gw’okugizimba.
Abaawule ab’enjawulo baweerezza ku kkanisa eno okuli Rev. Wamala Kigozi, Rev. Yokaana Mukasa , Rev. Can. Nelson Kaweesa, Rev Canon Mujuzi ne Rev. Kakiga, Edward Kabanda gwe yaddira mu bigere.


text:
Bya WILLIAMS DAVID KIBANGA
OKUSIITAANA Cranes kwe yayiseemu ng’ettunka ne ttiimu eyavudde mu bugwanjuba bwa Uganda eya ‘Western Region’, kuzibudde omutendesi Micho Sredojevich amaaso.
Micho yagambye nti akizudde ng’abazannyi be bazito nnyo ekyabalemesezza okukola obulungi, wabula agenda kulaba ng’ekizibu akisalira amagezi amangu ddala.
“Tubadde bazito nnyo era nsuubira eno y’emu ku nsonga etuzannyisizza obubi,” Micho bwe yategeezezza n’agattako nti bagenda kwongera okutereezaamu nga bagenze mu jjiimu gye babadde bettanira ennyo ennaku zino.
Cranes ku Ssande yawangudde Western Region ggoolo 1-0, mu mupiira ogwagguddewo kampeyini ya ‘Cranes na Mutima’, egendereddwaamu okuzuula ebitone n’okuyamba Cranes okwetegekera Equatorial Guinea, gy’ezannya nga July 19, mu z’okusunsulamu abalyetaba mu z’Afrika omwaka ogujja.
Ku mupiira guno, Cranes yasanze akaseera akazibu okumenya ekisenge kya Western, abazannyi bwe baalemeddwa okuzannya omupiira ogw’okulabagana wadde nga wandisuubidde nti kyandigyanguyidde okuva Western bwe yabadde ejjuddemu abaana b’amasomero.
Ku bitone ebyazuuliddwa kuliko; Lameck Ebong ne Zaid Byekwaso, Micho be yakuutidde okufuna ttiimu mu liigi, kimusobozese okwongera okubeetegereza.
Western Region yabadde etendekebwa Charles Lumbuye, eyaliko ssita wa Mbarara FC ne Coffee ng’ayambibwako Asuman Alishe, eyaliko mu SC Villa ne URA gye buvuddeko.
Ggoolo ya Miya Farouk mu ddakiika ey’e 90 ye yawadde Cranes obuwanguzi.
Wiikendi eno Cranes egenda Soroti.


text:
Bya SAMUEL KANYIKE
POLIISI enoonyereza ku ttemu, obubbi bw’ente, okumenya amayumba, okukuba aba bodaboda obutayimbwa ne babanyagako pikipiki ssaako okukwata abakazi ebicaase mu disitulikiti okuli; Luweero, Nakaseke ne Nakasongola.
Abantu abasukka mu 10 batemuddwa omwezi guno mu kitundu kino, ekireetedde poliisi n’abatuuze okubeera ku bunkenke naddala mu disitulikiti y’e Nakaseke.
- Mu ttemu erizze likolebwa mulimu; omuvubuka eyalumbye muganzi we gye yanobera e Wobulenzi n’amusanjaga ebiso ng’amulanga kugaana kumuddira. Grace Bukenya, 30, yasse Hope Ninsiima gw’alinamu abaana babiri. Abadde akolera mu saluuni ya Firidaus e Wobulenzi nga muganzi we yamulumbye mu muzigo gye yanobera n’amusanjaga ebiso mu bulago kyokka poliisi yamuyizze n’emukwata era n’akkiriza nti yakikozesezza busungu.
- Gye buvuddeko, nnannyini dduuka ly’essimu e Wobulenzi, John Bikwalira yatemulwa ne bamunyagako ensimbi n’emmotoka ye.
- Mu ngeri y’emu, poliisi yalwanaganye n’aba bodaboda e Kalule mu ggombolola y’e Nyimbwa ng’egezaako okutaasa agambibwa okutta owa bodaboda, Moses Wasswa, ng’omulambo gwe gwasangiddwa ku kyalo Nkondo. Amasasi n’omukka ogubalagala byasaanikidde Kalule nga poliisi etaasa omubbi ku ba bodaboda, eyafudde ng’atwalibwa mu ddwaaliro ly’amagye e Bombo.
- Mu Nakasongola ku kyalo Kyannaka mu ggombolola y’e Kakooge, abazigu abaasoose okutta omulaalo w’awaka baayingiridde nnamukadde Roda Kenkwanzi ne bamusiba emiguwa nga bwe bamusaba ensimbi ne basobya ku bawala be era omu eyategeerekeseeko erya Saamanya yafiiridde Mulago.
Juliet Namugenyi, eyasimattuse abazigu abaateekedde enju ye omuliro ne bookeramu abaana be bana ne bafa. Ku ddyo, Hope Ninsiima eyatemuddwa muganzi we e Wobulenzi.
Abantu 10 battiddwa mu wiiki 2
- Ebbiina ly’abatuuze abaabadde babagalidde emiggo, amajambiya n’amafumu baakoze ekikwekweto ne bayoola abantu 14 abagambibwa okwetaba mu kikolwa kino kyokka poliisi yabatadde!
- E Nakaseke, abantu abawerako battiddwa nga mulimu James Semugga ku kyalo Butiikwa e Kiwoko abatemu bwe baakubye oguyinja ku luggi lw’enju ye ne bamukuba akatayimbwa. Poliisi yakutte omutuuze bwe babadde bakaayanira ekibanja abayambe okubuuliriza.
- Mungeri y’emu, omutemu yayokezza enju ku kyalo Kyaluweesimu ggombolola y’e Wakyato n’attiramu abaana bana ate nnyaabwe Harriet Namugera n’abalala basatu ne bafumitibwa ebiso nga kati bajjanjabirwa mu ddwaaliro e Kiwoko. Poliisi yakutte eyali bba w’omukazi ono.
- Owa bodaboda Sam Kakooza, 26, ku kyalo Kagango mu ggombolola y’e Kikamulo yatemuddwa ne bamubbako pikipiki ye nnamba UDR 797H.
- Owa bodaboda omulala, Alex Kaniini, 20, abadde avugira e Ngoma yatemuddwa ku kyalo Nabisojo n’abbibwako pikipiki ye nnamba UEA 221H.
- Omuvubuka ku kyalo Mabaale e Kiwoko yatemudde muganzi we ng’amuteebereza okwagala omusajja omulala sso nga waliwo ne nnamukadde eyakubiddwa akakumbi akaamusse e Kapeke. Obubbi bw’ente n’embuzi, okukwata abakazi, okumenya ennyumba n’ebivve ebirala bicaase era poliisi bw’etebaako ky’ekolawo, embeera yaakwongera kusajjuka.
Kigozi, omwogezi wa Poliisi mu bitundu bya Savanah.
POLIISI KY’EGAMBA
Omwogezi wa poliisi mu kitundu kya Savanah, ekitwala disitulikiti zino, Lameka Kigozi n’omuduumizi wa poliisi mu kitundu kye kimu, Musa Nabende, bagamba nti ettemu liri mu ggwanga wonna kyokka nti poliisi efubye okulirwanyisa naddala ng’abantu bakolaganye nayo.
Ettemu balisiba ku ddogo, nkaayana za ttaka ate nti ery’e Nakaseke livudde ku bantu abeeyiwa mu kitundu kino okukola mu ffaamu omuli okwokya amanda, okulunda ente, okugula ente, okusaawa n’emirimu emirala.
“Tukizudde nti abasinga okwenyigira mu bikolwa bino babeera banywi ba njaga n’abaaliko abamenyi b’amateeka ne baddukira eno ne babeera mu kukuba matatu n’omwenge. Ssente olubaggwaako nga beenyigira mu kumenya mateeka,” Kigozi bwe yagambye.
Poliisi egamba ng’eri wamu n’abakulembeze baagaanyi abantu abajja okukola mu ffaamu nga tebalina bbaluwa zibanjula ate n’abatuuze mu bitundu bya Nakaseke eby’enjawulo beekozeemu obubinja obulawuna ekiro okukuuma obutebenkevu ku byalo.
‘Aba LC bakolaga na n’aba zzi b’emisango ’
Abatuuze balumiriza nti bannannyini ffaamu ba maanyi mu ggwanga ng’abantu be bayiwa mu kitundu naddala e Nakaseke babeera bazibu nga tebagambwako era nti bwe bazza emisango ne badduka tolina gy’oyinza kubanoonyeza. Kuno bw’ogattako LC ezitakola, emberenge n’egaga nga kigambibwa ntu waliwo n’abeekobaana n’ababbi ssaako okutunda ettaka ly’abantu, kwe kusaba poliisi ebayambe.


text:
Yoswa Joshua
Chapter 3
1 Yoswa n'akeera enkya n'agolokoka, ne bava mu Sittimu, ne batuuka ku Yoludaani, ye n'abaana ba Isiraeri bonna; ne basulawo nga tebannasomoka.
2 Awo ennaku ssatu bwe zaayita abaami ne bayita wakati mu lusiisira;
3 ne balagira abantu, nga boogera nti Bwe munaalaba essanduuko ey'endagaano ya Mukama Katonda wammwe; ne bakabona Abaleevi nga bagyetisse, ne mulyoka muva mu kifo kyammwe, ne mugigoberera.
4 Naye wanaabaawo ebbanga wakati wammwe nayo; ng'emikono enkumi bbiri gigerebwa: temugisemberera, muyoke mumanye ekkubo eribagwanidde okuyitamu; kubanga okutuuka kaakano temunnayita mu kkubo lino.
5 Yoswa n'agamba abantu nti Mwetukuze kubanga enkya Mukama anaakola eby'amagero mu mmwe.
6 Yoswa n'agamba bakabona, ng'ayogera nti musitule essanduuko ey'endagaano, musomoke mukulembere abantu. Ne basitula essanduuko ey'endagaano n'ebakulembera abantu.
7 Mukama n'agamba Yoswa nti Leero naatanula okukugulumiza mu maaso ga Baisiraeri bonna, bamanye nti, nga bwe nnali ne Musa, bwe ntyo bwe nnaabeeranga naawe.
8 Era onoolagira bakabona abasitula essanduuko ey'endagaano, ng'oyogera nti Bwe munaatuuka ku mabbali g'amazzi aga Yoludaani, munaayimirira mu Yoludaani.
9 Yoswa n'agamba abaana ba Isiraeri nti Mujje wano, muwulire ebigambo bya Mukama Katonda wammwe.
10 Yoswa n'ayogera nti Ku kino kwe munaamanyira nga Katonda omulamu ali mu mmwe, era nga talirema kugoba mu maaso gammwe Abakanani, n'Abakiiti, n'Abakiivi, n'Abaperizi, n'Abagirugaasi, n'Abamoli, n'Abayebusi.
11 Laba, essanduuko ey'endagaano ya Mukama w'ensi zonna, ebakulembera okusomoka Yoludaani.
12 Kale kaakano mwerondere abasajja kkumi na babiri mu bika bya Isiraeri, buli kika omu.
13 Owo, ebigere bya bakabona abasitula essanduuko ya Mukama, Mukama w'ensi zonna bwe biribeera mu mazzi ga Yoludaani, amazzi ga Yoludaani ne galyoka gaggwaawo, ge mazzi agava engulu; ne gayimirira entuumu wamu.
14 Awo, abantu bwe baava mu weema zaabwe, okusomoka Yoludaani, bakabona abaasitula essanduuko ey'endagaano nga bakulembedde abantu;
15 era abaasitula essanduuko bwe baatuuka ku Yoludaani, ebigere bya bakabona abaasitula essanduuko ne byennyika ku mabbali g'amazzi (kubanga Yoludaani gwanjaala ku ttale lyagwo lyonna mu biro byonna eby'amakungula,)
16 amazzi agaava engulu ne galyoka gayimirira ne geekuma entuumu wamu, wala nnyo, ku Adamu, ekibuga ekiriraanye e Zalesani: n'ago agakka ku nnyanja eye Alaba, ye nnyanja ey'omunnyo, ne gaggweerawo ddala: abantu ne basomokera awaliraanye e Yeriko.
17 Bakabona abaasitula essanduuko ey'endagaano ya Mukama ne bayimirira ne banywera ku lukalu wakati mu Yoludaani, n'Abaisiraeri bonna ne bayita awakalu, okutuusa eggwanga lyonna lwe lyayitira ddala mu Yoludaani.


text:
Yoswa Joshua
Chapter 4
1 Awo eggwanga lyonna bwe lyamala okuyitira ddala mu Yoludaani, Mukama n'agamba Yoswa, ng'ayogera nti
2 Mwerondere abasajja kkumi na babiri mu bantu, mu buli kika omu,
3 era mubalagire, nga mwogera nti Mulonde wano wakati mu Yoludaani, mu kifo ebigere bya bakabona mwe byanyweredde, amayinja kkumi n'abiri, mugasomose, mugasse mu kisulo, kye munaasulamu ekiro kino.
4 Awo Yoswa n’ayita abasajja kkumi na babiri, be yateekateeka mu baana ba Isiraeri, mu buli kika omu.
5 Yoswa n'abagamba nti Mukulembere essanduuko ya Mukama Katonda wammwe wakati mu Yoludaani, musitule buli muntu mu mmwe ejjinja ku kibegabega kye, ng'omuwendo ogw'ebika eby'abaana ba Isiraeri bwe guli:
6 ako kabe akabonero mu mmwe, abaana bammwe bwe banaabuuzanga mu biro ebigenda okujja, nga boogera nti Amayinja gano amakulu gaago ki?
7 mulyoke mubagambe nti Kubanga amazzi ga Yoludaani gaggwaawo mu maaso g'essanduuko ey'endagaano ya Mukama; bwe yayita mu Yoludaani, amazzi ne gaggwaawo: era amayinja gano galibeera ekijjuukizo eri abaana ba Isiraeri emirembe egitaggwaawo.
8 Abaana ba Isiraeri ne bakola nga Yoswa bw'abalagidde, ne balonda amayinja kkumi n'abiri wakati mu Yoludaani, nga Mukama bwe yagamba Yoswa, ng'omuwendo ogw'ebika eby'abaana ba Isiraeri bwe guli; ne bagasomosa ne bagatuusa mu kifo mwe baasula, ne bagassaawo.
9 Yoswa n'asimba amayinja kkumi n'abiri wakati mu Yoludaani, mu kifo ebigere bya bakabona abaasitula essanduuko ey'endagaano mwe byayimirira: era weegali ne kaakano.
10 Kubanga bakabona abaasitula essanduuko baayimirira wakati mu Yoludaani, ne kituukirira buli kigambo Mukama kye yalagira Yoswa okubuulira abantu, nga byonna bwe byali Musa bye yalagira Yoswa: abantu ne banguwa ne bayita.
11 Awo, abantu bonna bwe baamala okuyita, essanduuko ya Mukama n'eryoka eyita, ne bakabona mu maaso g'abantu.
12 N'abaana ba Lewubeeni; n'abaana ba Gaadi, n'ekitundu eky'ekika kya Manase, ne bakulembera abaana ba Isiraeri ne bayita nga balina ekyokulwanyisa, nga Musa bwe yabagamba:
13 abantu ng'obukumi buna abeeteeseteese okulwana ne bayita mu maaso ga Mukama eri olutalo, mu lusenyi olw'e Yeriko:
14 Ku lunaku olwo Mukama n'akuza Yoswa mu maaso ga Baisiraeri bonna: ne bamutya, nga bwe baatyanga Musa; ennaku zonna ez'obulamu bwe.
15 Mukama n'agamba Yoswa ng'ayogera nti
16 Lagira bakabona abasitula essanduuko ey'obujulirwa okulinnya okuva mu Yoludaani:
17 Awo Yoswa n'alagira bakabona ng'ayogera nti Mulinnye muve mu Yoludaani:
18 Awo bakabona abaasitula essanduuko ey'endagaano ya Mukama bwe baamala okulinnya okuva wakati mu Yoludaani, n'ebigere bya bakabona ne birinnyibwa ku lukalu, amazzi ga Yoludaani ne galyoka gadda mu kifo kyago, ne gayanjaala ku ttale lyagwo lyonna, ng'edda.
19 Abantu ne balinnya ne bava mu Yoludaani ku lunaku olw'ekkumi mu mwezi ogw'olubereberye ne basula mu Girugaali, mu nsalo ey'ebuvanjuba ey'e Yeriko.
20 N'amayinja gali ekkumi n'abiri ge baggya mu Yoludaani, Yoswa n'agasimba mu Girugaali.
21 N'agamba abaana ba Isiraeri ng'ayogera nti Abaana bammwe bwe banaabuuzanga bakitaabwe mu biro ebigenda okujja, nga boogera nti Amakulu g'amayinja gano ki?
22 ne mulyoka mutegeezanga abaana bammwe; nga mwogera nti Abaisiraeri baayita mu Yoludaani muno nga lukalu:
23 Kubanga Mukama Katonda wammwe yakaliza amazzi ga Yoludaani mu maaso gammwe, okutuuka bwe mwamala okuyita; nga Mukama Katonda wammwe bwe yakola Ennyanja Emmyufu, gye yakaliza mu maaso gaffe; okutuuka bwe twamala okuyita:
24 amawanga gonna ag'ensi galyoke gamanye omukono gwa Mukama nga gwa maanyi; batyenga Mukama Katonda wammwe emirembe egitaggwaawo.


text:
Ggwe ani?
Nze Irene Namatovu (waggulu)
Obeera wa?
Mbeera Salaama.
Ozaalibwa wa?
Nzaalibwa Masaka.
Olina emyaka emeka?
Ndi wa myaka 23
Weddira ki?
Ngabi.
Eby’omukwano bikuyisizza bitya?
Nnali mbaddeko n’omwagalwa naye ekyamunnemesa nnali nkyasoma nga sinnatuusa kufumbirwa.
Kati omaze bbanga ki nga tolina musajja?
Myaka ebiri.
Bisaanyizo ki omusajja by’alina okubeera nabyo?
Njagala omusajja omugagga, eyazimba, eyeevuga, omwesigwa ow’emyaka 30-45 nga Musiraamu oba Mulokole ate nga mwetegefu okwekebeza omusaayi
Abakwetaaze bakufunye batya?
Ndi ku ssimu 0751916200.
NNOONYA omwami Omusiraamu oba Omulokole nga wa myaka 45-50. Nze ndi wa myaka 36. Njagala omwetegefu okubeera nange nga tali bubi nnyo. Oweffumbe totawaana. Kuba 0753794012.
Nze Isaac 30. Ndi Muganda. Nneddira Nte. Nnina omulimu era nasoma.Njagala sugammami alina ssente nga wa myaka 35-40.Sifa ku ggwanga. Kuba 0704481766.
Nnina emyaka 23. Nnoonya omukazi atya Katonda, aweesa ekitiibwa, alabika obulungi alina ssente, eyazimba ng’anaasobola okuntandikirawo bizinensi. Ateekwa okuba nga wa myaka 24-35. Kuba 0777106473.
Nze KP. Nnina emyaka 29. Nnoonya omukyala ow’emyaka 18-22, omunene ng’ava Masaka. Omwetegefu okwekebeza omusaayi. Kuba 0777300661.
Mbeera Nansana. Ndi wa myaka 30. Njagala wa myaka 20-25 atazaalangako, Omulokole era nga Muganda. Nkola era nnazimba, ali siriyaasi. Kuba 0757433981.
Nnoonya omukazi alina ku ssente, ayagala ennyo ebyobusuubuzi, oba ebyokuyimba. Siri muyaaye. Nze Silver. Nnina emyaka 26. Kuba 0787642665.
Nnina emyaka 30. Njagala omukazi Omulokole akyasobola okuzaala ng’ali ku ARVS nga wa myaka 20-30. Njagala Omunyankole, Omutooro n’Omuganda. Tobiipinga. Kuba 0777202192.
Ssebo mannya go?
Nze Akim Ssemujju.
Olina emyaka emeka?
Nina emyaka 29.
Obeera wa?
Mbeera Kazo mu Muganzirwazza Zooni.
Onoonya mukazi afaanana atya?
Nnoonya omukazi ali wakati w’emyaka 30-40 ng’akola.
Ggwe tosobola kumukolerera?
Ennaku zino abakazi abatakola batumenya nnyo kubanga tebalina kye bongera ku maka naye akola asobola n’okukuwola ne mukulaakulana.
Gwe olina ke weekoledde?
Nkola naye bwe nfunayo munange nga naye mukozi tuba tusobola okukulaakulana mu kaseera katono.
Oyagala wa ggwanga ki? Nze sisola ggwanga lyonna naye Owengo n’Akasimba totawaana .
Kale gaba akanamba ko? Kali 0778434881.
Nnoonya omukyala amanyi ayagala obufumbo. Omuyaaye totawaana. Kuba 0783044445.
Nze Joseph Wamala. Mbeera Mukono. Nnina emyaka 34. Nasoma, nazimba era nkola. Nnoonya omukazi Omulokole, eyasoma, omunene, omuwanvu nga wa myaka 30. Tujja kwekebeza siriimu. Kuba 0788511237.
Nze Steven K. Mbeera Mengo. Nnina emyaka 35. Nnina bizinensi. Nnoonya omukyala omwesimbu, alina eddiini, ow’ekigero nga tasussa myaka 30. Tujja kwekebeza siriimu. Kuba oba weereza obubaka ku 0703252218.
Nze Kasozi. Nnina emyaka 39. Nnoonya omuwala ayagala okumuzaalamu ng’ali wuwe. Njagala muwanvu, mweru, akola ate nga si mufumbo. Njagala eyazaalako, ow’emyaka 25-30. Kuba 0751666137.
Nze Hassan. Nnina emyaka 40. Ndi Muganda era mulimi. Nnoonya omukazi amanyi okulima, Omusiraamu amanyi eddiini ye, alina empisa, omuyonjo, atali mumpi, omunene nga wa myaka 28-25 ne bw’aba nga yazaalako. Tujja kwekebeza omusaayi. Kuba 0754925396.
Nze Gerald. Nnina emyaka 55. Ndi ku ARVS. Ndabika bulungi. Nnoonya omukyala omumpi, ali ku ARVs, ow’emyaka 35-50, Omuganda, Omutooro, Omunyoro ng’asobola embeera z’ekyalo n’okulabirira pulojekiti z’awaka. Kuba 0785318047.
Nnoonya omusajja alina ky’akola ng’ekizibu kye kya musajja. Njagala anakkiriza okwekebeza omusaayi, ow’emyaka 39-48. Nze nnina emyaka 47. Kuba 0787485493.
NNOONYA omwami ow’omu kyalo nga nze. Njagala akuze mu birowoozo, obuvunaanyizibwa nga wa myaka 45-60. Ow’omu kibuga tokuba. Ayagala akube 0758062814.
Nnoonya omwami ow’emyaka 35-60, ali bweru wa Uganda, alina ssente era ng’asobola okundabirira mu buli kimu. Nze nnina emyaka 26. Ndi mutonotono era ndabika bulungi. Kuba 0753271870.
Nnoonya omwami wa myaka 35-60 ng’alina ssente. Nze nnina emyaka 26. Ndi mutonotono.Asiimye kuba 0774382545.
Nnoonya omwami ow’emyaka 31-38. Nze nnina emyaka 24. Nneddira Lugave. Kuba 0757237729.
Nze Nammiiro. Nnina emyaka 30. Nnoonya omwami ow’emyaka 40-50. Njagala Musiraamu ng’alina siriimu. Nnazaalako, ndi mutotono, era wa katakketakke. Saagala wa bizibu. Nneddira Mmamba. Owa bodaboda ne ddereeva totawaana. Saagala asussa mayiro 10 okuva mu Kampala. Kuba 0754762807.
Nze Christine. Nnina emyaka 40. Nnoonya omwami ow’emyaka 45-60, eyazimba, alina akawuka. Owatakisi n’owa bodaboda tokuba. Njagala omwetegefu okumpasa. Kuba 0756529015.
Nze Zam Zam Nakiguli. Nnina emyaka 36. Nnoonya omwami alina empisa, amanyi omukwano, Omusiraamu nga yeesobola mu byonna naye nga yakoowa eby’okuzaala kubanga nange sizaala. Ateekwa okuba nga mukulu era nga si muyaaye. Tujja kwekebeza omusaayi. Kuba 0777053534.
Nnoonya omusajja nga mulwadde wa siriimu, wa mpisa, mukwatampola, Omukatoliki nga mwetegefu okunkolera bizinensi. Nze nkola era nnina omwana. Nze Rose Nampijja. Owente n’Owengo temutawaana. Kuba 0757898128.
Nze Faridah Nammanda. Nnina emyaka 30. Nnoonya omusajja Omusiraamu, ow’emyaka 38-45, omuntumulamu, omugagga ng’ali ku ddagala. Kuba 0752776130. Nnina amaka n’emyaka 90.
Nze Masituula. Nnina emyaka 45. Njagala omusajja asobola okundabirira. Njagala atanywa mwenge, asussa emyaka 50 alina ssente eyeevuga nga tapangisa. Kuba 0753082702.
Okulabula
KKAMPUNI ya New Vision n'omukutu gwa Bukedde Online tetuvunaanyizibwa ku biyinza kuva mu kufulumya abantu abanoonya wadde ebiyinza okubaawo nga bamaze okufuna abaagalwa.
Obuvunaanyizibwa bwaffe bwa kufulumya ebyo ebituweerezeddwa mu mabaluwa,essimu, omukutu gwaffe ogwa 8338 ne e-mail.
Kirungi bw’oba ofunye akusiima , omusisinkane n’omuntu omulala yenna gwe weesiga ate mu kifo eky’olukale.
Ekirala, bw’oba oweereza obubaka bwonna kozesa ennamba yo ey’essimu sso ssi ya mulala. Gy’oweererezzaako obubaka gye tujja naffe okufulumya.


text:
FFE abavubuka ab’omulembe guno okuwasa kinaaba kizibu kubanga abawala tokyabategeera! Nange omuwala abadde ampaana era gwe mbadde nsibiddeko olukoba anvuddemu n’andeka nga nneekubagiza.
Nze Moses Ssemiyingo kyokka ng’abasinga bammanyi nga Good Doctor lye nkozesa mu kisaawe ky’okuyimba. Mbeera mu kibuga ky’e Wakiso.
Bwe nnafuna Maureen ne mmanya nti ebyange biteredde era mbadde ntandise n’okufuna ku mubiri gwe saalina.
Naye bannange we bituuse mwana muwala ono antamizza omukwano era atuuse okundwaza endwadde ya ‘situleesi’.
Omukwano gwaffe gwatandika nga za lusaago mu mwaka oguwedde kyokka ne gukula era okuva olwo buli muntu abadde atulaba ng’atwegomba.
Maureen abadde antadde ku mmaapu olw’okumpa omukwano omunovu nga kuno kw’atadde okumpaananga n’okundabirira mu ngeri ey’enjawulo. Ate bwe twafuna bbebi w’obuwala gye buvuddeko wamma omukwano ne gwongera okuggumira.
Wabula bukya mwezi guno gutandika ebintu bikyuse. Omukazi anfuukidde ekizibu era mu butuufu omukwano gwaffe gutuuse okusaanawo.
Engeri gyendi omusajja omuyimbi ebiseera ebisinga nva mu bidongo ng’obudde bugenderedde.
Kino kyamutuusizza okulowooza nti oba olyawo mbeera mu kucakala na bakazi balala. Ngezezzaako okumutegeeza ekituufu nti mba munoonyeza mata kyokka n’agaana okukkiriza.
Yalabye ekyo tekiimumalire kwe kwagala okwesasuza.Yasazeewo okung'attika n'abasajja abalala.Okutegeera kino, wiikendi ewedde nnamukutte lubona n’ebifaananyi bye yeekubisa n’abasajja abalala ku mbalama z’ennyanja ne mu mazzi nga bawuga.
Ate bwe nnagezezzaako okumunenya, ensonyi yasazeewo kuzifuula busungu.Yasibye ebintu bye byonna nga n’ebyange mw’abitwalidde.
Kino kyannumye era simanyi kyakukola.Mu kiseera kino ntuuse n’okulowooza nti oba n'omwana ono gwe mbadde mpita owange si wange.
Bino byonna bintadde mu birowoozo ebitagambika era nsaba mumpe ku magezi.